Tokoh-Tokoh Agung Bumi Afrika

Benua Afrika sememangnya dipenuhi dengan sejarah gemilang lagi panjang, melibatkan ratusan buah tamadun berbeza. Bermula daripada zaman Mesir hingga ke zaman Zulu, setiap tamadun yang terbangun di rantau tersebut melahirkan ramai p4hl4wan perkasa, cendekia ternama, dan raja ulung dunia. Artikel kali ini cuba menyenaraikan sepuluh tokoh utama Afrika bersama perincian ringkas tentang mereka.

HATSHEPSUTSenarai tokoh Afrika tentunya tidak akan lengkap tanpa kehadiran sekurang-kurangnya seorang firaun Mesir. Walaupun ramai daripada mereka sirna dimamah tinta sejarah, ada yang terus hidup bersama legasi-legasi yang ditinggalkan.

Salah seorang daripada mereka adalah Hatshepsut, puteri firaun Thutmose I dan isteri kepada abang tirinya, Thutmose II. Sebagai ratu Mesir, beliau banyak membantu pemerintahan suaminya dan sesudah kem4ngk4tan firaun, beliau menyandang gelaran tertinggi itu secara rasmi pada tahun 1478SM.

Beliau mempunyai latar belakang pendidikan yang tinggi, memahami agama yang panutan rakyat jelatanya dengan mendalam, dan sebagai seorang puteri, adik dan isteri diraja, beliau sememangnya memegang kelayakan untuk memerintah.

Autoritinya disambut baik oleh segenap masyarakat dan menurut ahli kaji Mesir Purba, beliau dihormati sebagai salah seorang firaun paling berjaya. Antara sumbangan beliau merangkumi pembinaan jalan perdagangan utama, infrastruktur-infrastuktur penting, dan bangunan-bangunan monumental. Tambahan, beliau merupakan antara wanita pertama dalam sejarah yang menyandang kuasa tertinggi dalam sesebuah kerajaan.

RATU SABA’Di Aksum, Ethiopia moden, terdapat sebuah puing runtuhan istana yang dipercayai sebagai kediaman Ratu Saba’. Dalam catatan sejarah tempatan, beliau dikenali sebagai Ratu Makeda sambil tradisi Islam pula mengenalinya dengan nama Balqis. Bagi masyarakat Ethiopia, Ratu Saba’ dihormati sebagai tokoh kebangsaan.

Menurut mereka, d4r4h wangsa Saba’ terus mengalir sejak dahulu hingga kini dan raja terakhir yang mempunyai darah beliau adalah Haile Selassie yang mangkat pada tahun 1975. Ratu yang namanya tercantum dalam kitab suci al-Qur’an ini disifatkan sebagai seorang penguasa yang sangat kaya.

Ratu Saba’ disifatkan sebagai seorang penguasa yang amat kaya dan hal ini dibuktikan dengan lebih lanjut menerusi kerja-kerja ekskavasi di Aksum pada tahun 2012 yang berhasil menemukan sebuah lombong emas purba yang sangat besar saiznya.

Ekskavasi lanjut yang dijalankan pada tahun 2015 pula menjumpai rangka dua orang wanita yang masing-masing disemadikan mengikut tradisi istana, dengan diiringi oleh barang-barang berharga.

Apa yang lebih mengujakan, sehingga hari ini, hanya 10% dari luas keseluruhan Kerajaan Aksum telah digali dan tentunya, baki 90% yang lain masih menyimpan banyak khazanah yang bakal membuktikan lagi kekayaan Ratu Saba’.

EZANA SI RAJA AKSUMEzana memerintah Kerajaan Aksum pada kurun ke-4 Masehi. Wilayah naungan Aksum merangkumi Ethiopia, Yaman, selatan Arab Saudi, utara Somalia, Djibouti, Eritrea, dan beberapa buah daerah Sudan moden.

Beliau mewarisi takhta daripada ayahandanya yang mangkat semasa beliau masih kecil. Ezana dicatatkan sebagai raja Aksum pertama yang memeluk agama Kristian. Beliau disifatkan berperibadi luhur dan sangat prihatin terhadap kebajikan rakyat jelatanya.

Banyak juga monumen agung didirikan pada era pemerintahannya, seperti obelisk dan stele. Pun begitu, nama Ezana lebih dikenang pada hari ini sebagai raja Kristian dan beliau sangat dihormati oleh Gereja Ortodoks Tewahado Ethiopia.

MANSA KANKAN MUSA

Musa I merupakan Mansa Kerajaan Mali yang kesepuluh dan pemerintahannya berlangsung pada tahun 1312 hingga 1337 Masehi. Di bawah kepimpinannya, Kerajaan Mali berupaya menaklvki 24 buah kota. Beliau juga memegang banyak gelaran dan nama timangan, seperti ‘Singa Mali’ dan ‘Penaklvk Ghanata’.

Salah satu nama timangannya, iaitu ‘Pemilik Lombong-Lombong Wangara’ diberikan kepada Mansa I kerana beliau memiliki kesemua lombong emas yang ada di rantau berkenaan. Pemilikan inilah yang banyak menyumbang kepada kekayaannya yang luar biasa. Media BBC menyifatkan beliau sebagai manusia terkaya sepanjang zaman.

TUNKA MANIN

Tunka Manin merupakan ga’na (raja) Wagadao yang memerintah pada tahun 1037 hingga 1075 Masehi. Rekod sejarah menyifatkan beliau sebagai seorang raja yang cintakan keamanan dan pemerintahannya banyak diwarnai dengan peleraian konflik.

Tunka Manin menempa nama sebagai raja yang memelihara kebajikan rakyat jelata dan memacu ekonomi negara. Cuma malangnya, beliau memerintah sebagai raja terakhir Wagadou yang tumbang dek persengketaan dengan daerah-daerah jiran yang memeluk Islam.

RATU AMINAAmina atau Aminatu merupakan seorang ratu dari Empayar Zaria yang terletak di Nigeria moden. Namanya diabadikan dalam banyak legenda. Amina yang memerintah pada kurun ke-15 Masehi menempa legasi dengan menaklvki banyak kota dan memerintah empayar selama 34 tahun.

Beliau disifatkan sebagai seorang p4hl4wan yang gagah. Keperibadiannya yang satu ini berputik sejak usia kecil lagi. Sama seperti kebanyakan ratu, Amina enggan berkahwin kerana tidak mahu kehilangan takhta. Salah satu sumbangan besar beliau adalah memperkenalkan tanaman kacang kola.

EWUARE AGUNG

Ewuare memerintah Empayar Benin pada separuh kedua kurun ke-15 Masehi. Kisah kenaikan takhtanya dipenuhi dengan pertumpahan d4r4h, melibatkan episod r4mp4san kuasa dan kemusnahan kota Benin.

Walaupun pemerintahannya dimulakan dengan titik hitam, Ewuare berjaya meraih gelaran ‘Agung’ dengan membangunkan semula Kota Benin, memperbaharui struktur politik, menaungi kesenian empayar, dan melebarkan wilayah sempadan.

Beliau juga mengembangkan hubungan perdagangan dengan kerajaan-kerajaan lain, di mana kekayaan yang mengalir daripada aktiviti tersebut kemudiannya disalurkan ke bidang kesenian pula, khususnya dalam pembuatan gading dan kayu berukir.

Tidak dapat dinafikan, Ewuare adalah seorang tokoh yang sangat berpengaruh. Namun, kemasyhurannya turut diselubungi denan kisah-kisah mistik di mana beliau disifatkan kononnya mempunyai kuasa sakti.

Menurut legenda, terdapat satu keraian tahunan yang disebut sebagai festival Igue di mana ia diadakan bagi memperbaharui kuasa sakti Ewuare. Festival ini masih diraikan di Benin sehingga ke hari ini.

SHAKA ZULUSekian lama, pahlawan-pahlawan Zulu tersohor dengan kegagahan mereka di medan tempur. Keunggulan mereka dalam bidang ket3nt3raan dipacu lagi menerusi pembaharuan-pembaharuan yang dilakukan oleh Shaka Zulu.

Namun, Shaka Zulu tidak hanya genius berp3r4ng. Beliau juga memiliki ketrampilan dalam diplomasi dan berkali-kali berjaya memenangi rundingan dengan pihak musvh. Pada kemuncak pemerintahannya yang berlangsung selama sepuluh tahun, Shaka memimpin lebih 250 000 orang rakyat jelata dan lebih 50 000 orang tent3r4 perkasa.

Kekuasaannya hanya terhenti apabila beliau m4t1 dibvnvh oleh adik-beradiknya ketika berusia 40 tahun. Sehingga kini, nama Shaka Zulu dikenang sebagai tokoh berjasa dan dalam masa yang sama, sebagai raja yang dicela.

CETSHWAYO KAMPANDE

Shaka mungkin merupakan tokoh Zulu yang paling ternama, namun beliau bukanlah satu-satunya raja Zulu yang meraih status legenda. Kedudukannya turut disaingi oleh Cetshwayo Kampande yang memerintah pada era huru-hara, di mana rantau tersebut diceroboh oleh pihak British.

Cetshwayo enggan akur tunduk, sebaliknya dengan beraninya mengetuai 20 000 orang pahlawan Zulu yang hanya dilengkapi l3mbing dan p3risai kulit dalam memerangi t3nt3ra-t3nt3ra British yang bers3nj4takan sen4p4ng dan pelvrv pepandu versi awal.

Di bawah kepimpinan Cetshwayo, pahl4w4n-pahl4w4n Zulu berjaya mengusir hampir kesemua t3nt3ra British. Lebih bergaya, kasualti yang ditanggung oleh mereka hanya sekitar 1000 orang tent3r4 sahaja.

Kekalahan yang dialami oleh British ini merupakan kekalahan terbesar yang dialami di tangan suku asli yang hanya berbekalkan s3nj4ta primitif. Namun, kemenangan Cetshwayo tersebut hanya bersifat sementara kerana British kembali bersama gelombang kedua yang lebih besar.

BEHANZIN SI RAJA JERUNG

Behanzin (Gbehanzin) Hossu Boweile (bermaksud ‘telur dunia’ atau ‘anak jerung’) dikenali dalam sejarah sebagai Raja Jerung. Beliau merupakan raja paling berpengaruh di Afrika Barat pada penghujung kurun ke-19 Masehi, khususnya kerana kekuatan pasukan t3nt3ranya yang dianggotai oleh 150 000 orang lelaki dan 5000 orang wanita.

Behanzin disifatkan sebagai raja yang berani lagi bijak. Namun semasa kerajaannya dis3r4ng oleh Perancis, moral t3nt3ranya dilunturkan dek ser4ng4n propaganda pihak mvsvh yang menggambarkan mereka sebagai sebuah bangsa gasar.

Misalnya, Perancis menyebarkan cerita kononnya t3nt3ra Perancis dibvnvh dengan cara lehernya dib4h4m. Sedangkan sebetulnya, situasi tersebut berlaku dek kerana t3nt3ra Behanzin kehabisan pelvrv dan ketika itu pula beliau sedang berhadapan dengan ketua Pasukan Perisik Perancis.

Kegagahan dan kelicikan pasukan Behanzin akhirnya tewas di tangan t3nt3ra Perancis yang dilengkapi dengan persenj4t44n maju dan bilangan yang lebih besar. Kekalahan ini memaksa Behanzin menghabiskan sisa hidupnya dalam bvangan.

RUJUKAN:

Sarah P Young. (3 April 2019). Ten of Africa’s Most Powerful Kings, Queens, Warriors and Legends. Ancient Origins.
https://www.ancient-origins.net/history-famous-people/legendary-african-warriors-0011692


Khalifah Umar Abdul Aziz: Bapa Reformasi Umaiyah

Salah seorang khalifah yang sangat dicintai oleh seluruh kaum muslimin tidak kira aliran Sunni mahupun Syiah semestinya ialah Khalifah Umar bin Abdul Aziz. Eranya merupakan era kemuncak perlaksanaan agama Islam, keadilan dan kekayaan kaum muslimin. Era ini akan sentiasa dikenang walaupun hanya berlangsung selama 2 tahun, tetapi keadilan pada zaman Khalifah Umar merupakan nikmat Allah yang tidak dapat didustakan.

Jika kita meneliti pada fasa sebelum ini, Bani Umaiyah telah berusaha ke arah perlaksanaan agama Islam dan membina sebuah tamadun Islam yang gemilang, akan tetapi perlaksaan Islam pada era Khalifah Al-Walid dan Khalifah Sulaiman tidak berkembang dengan cepat. Perkembangan ini mula dapat dituai hasilnya pada era Khalifah Umar bin Abdul Aziz.

Khalifah Umar telah menerapkan politik keadilan, kasih sayang dan toleransi sesama masyarakat. Pada zaman Khalifah Umar keadilan, kebijaksanaan, ketaqwaan dan keilmuan berjaya ditegakkan dalam kalangan masyarakat sehinggakan bagindalah yang digelar tokoh mujaddid Islam pada abad pertama Hijrah hasil usahanya melakukan refromasi terhadap pentadbiran dinasti Bani Umaiyah yang menyeleweng. Apakah rahsia kejayaan khalifah Umar? Insya-Allah akan terjawab di dalam tulisan ini.

Namanya ialah Umar bin Abdul Aziz bin Marwan bin Al-Hakam bin Abu Ash bin Umaiyah. Ibunya adalah Ummu Ashim binti Ashim bin Umar bin Al-Khattab. Baginda dilahirkan di kota Madinah pada tahun yang tidak disepakati sejarawan iaitu 59, 61 atau 62 H. Imam Al-Dzahabi di dalam Siyar A’lam Nubala 5/114 telah menyifatkan perwatakan Khalifah Umar dengan perwatakan yang agung serta menunjukkan betapa kagumnya beliau akan dirinya. Beliau berkata, “Sang Imam, Sang Hafiz, Sang Allamah, Sang mujtahid, Sang Zahid, sang Ahli Ibadah, Sang Sayyid, Amirul mukminin sejati, Amirul Mukminin sejati, Abu Hafs Al-Umawi Al-Madani al-Mishri, sang khalifah lagi zahid lagi Rasyid dan Bani Umaiyah paling dicintai.”

Khalifah Umar membesar di Madinah walaupun bapanya Abdul Aziz menjadi gabenor di Mesir (65-85H) kerana baginda ingin anaknya menimba ilmu dengan ulama-ulama Madinah serta ahli keluarga Sayyidnan Umar Al-Khattab yang merupakan datuknya di belah ibu. Baginda telah meriwayatkan hadis dengan para Sahabat Nabi SAW dan golongan Tab’in seperti Anas bin Malik, Abdullah bin Jaafar bin Abu Thalib, As-Sa’ib bin Yazid, Sahl bin Saad, Saib Bin Musayyib, Urwah bin Zubair dan Salim bin Abdullah bin Umar al-khattab.

Hal ini telah membentuk Khalifah Umar menjadi tokoh mujtahid dan Tabi’in yang terkenal. Imam Ahmad berkata di dalam Al-Bidayah wa nihayah 9/192 ibn kathir ” aku tidak melihat seorang pun Tabi’in menjadi dalil melainkan pendapat Umar bin Abdul Aziz.” Kefaqihan Khalifah Umar menyebakan dirinya digelar Mu’allimul Ulama (gurunya ulama).

Guru khalifah Umar iaitu Maimun bin Mahran di dalam Siyar A’lam Nubala 5/120 berkata “…kami menemui Umar bin Abdul Aziz saat kami menyangka ia memerlukan kami. Ternyata kami bersamanya tidak lain sebagai murid-muridnya.” Umar bin Abdul Aziz terus tinggal di Madinah sehingga ayahnya meninggal dunia 85 H. Kemudian Khalifah Abdul Malik bin Marwan membawanya ke Damsyik dan mengahwinkan Umar dengan puterinya Fatimah. Khalifah Abdul Malik melantik umar mengetuai daerah Khanashirah di Aleppo. Umar terus mentadbir daerah itu sehinggalah Khalifah Abdul Malik wafat.

Apabila anak Abdul Malik , Al-Walid menjadi Khalifah, baginda telah melantik Umar bin Abdul Aziz sebagai gabenor Madinah pada tahun 87 H menggantikan Hisyam bin Ismail Al-Makhzumi yang merupakan seorang yang kejam. Pelantikan ini menggembirakan hati penduduk Madinah. Umar bin Abdul Aziz telah meletakkan satu visi iaitu menegakkan keadilan kepada rakyatnya. Maka Umar bin Abdul Aziz telah mengumpulkan 10 ulama terkemuka sebagai penasihatnya. 10 ulama itu ialah Urwah bin Zubaor, Ubaidillah, Sulaiman bin Yasar, Al-Qasim, Salim bin Abdulllah bin Umar, Kharijah, Abu Bakar bin Abdurrahman , Abu Bakar bin Sulaiman dan Abdullah bin Amir bin Rabiah.

Umar telah berkata kepada mereka:

“Aku mengundang kalian sebagai penolong kebenaran, aku tidak ingin menmutuskan sesuatu perkara tanpa pendapat kalian atau sesiapa sahaja yang hadir diantara kalian. Apabila kalian mendapat seseorang yang melampau atau melakukan kezaliman seorang pagawal, maka semoga Allah memberi dosa sesiapa yang mendapat laporan tetapi tidak melaporkan kepadaku”. (Siyar A’lam Nubala 5/120).

Sepanjang 6 tahun sebagai gabenor Umar berjaya mewujudkan kesejahteraan kota Madinah dan memperbesarkan Masjid Nabawi atas arahan Khalifah Al-Walid. Pada zaman Khalifah Al-Walid bin Abdul Malik juga, terdapat 2 kecenderungan politik yang berlaku iaitu politik kekerasan di bawah Hajjaj sebagai gabenor Iraq dan politik kesederhanaan, budi pekerti, penyatuan dan keadilan bawah Umar bin Abdul Aziz The Magnificent.

Sebagai gabenor di Madinah, Umar bin Abdul Aziz telah mengumpulkan ulama terkemuka Madinah dan berkata:

“Pada hari.ini saya serahkan pada kalian maka bantulah kami di dalamnya sehigga sesuatu berlaku dengan adil dan baik.”

Hal ini menyebabkan ramai orang Iraq melarikan diri ke Madinah di bawah Umar bin Abdul Aziz sekaligus membuatkan Hajjaj berasa tercabar dan mencadangkan kepada Khalifah Al-Walid untuk memecat Umar dengan tuduhan Umar menghasut orang Iraq melawan politik Hajjaj. Termakan dengan hasutan tersebut, maka Khalifah Al-Walid memecat Umar dan diganti dengan Khalid bin Abdullah Al-Qasari. namun hal ini bukanlah sesuatu yang malang bagi Umar kerana Khalifah Al Walid telah memanggil Umar ke Damsyik untuk dijadikan penasihat utamanya sehingga Al-Walid wafat (96 H).

Di era Khalifah Sulaiman bin Abdhl Malik, Umar menjadi penasihat utama dan berjaya mempengaruhi Khalifah dalam memecat orang-orang Hajjaj serta melakukan reformasi dalam Bani Umaiyah seperti mana yang saya terangkan pada tulisan tentang Khalifah Sulaiman bin Abdul Malik yang lepas. Sebelum Khalifah Sulaiman wafat, baginda telah menjemput ulama yang bernama Raja’ bin Haiwah untuk menentukan perwarisnya kerana anaknya masih berada di Konstantinople yang dipimpin oleh Maslamah bin Abdul Malik.

Raja’ telah menasihati khalifah Sulaiman agar melantik seorang yang alim dan soleh iaitu Umar bin Abdul Aziz. Khalifah Sulaiman trut melantik Yazid bin Abdul Malik sebagai pengganti Umar kerana terdapat keluarga Bani Umaiyah yang ingin urusan negara tetap dipegang oleh anak-anak Abdul Malik bin Marwan.

Pada tahun 99 H, maka Umar bin Abdul Aziz telah menjadi khalifah Bani Umaiyah seterusnya. Bermulalah era refromasi kerajaan Bani Umaiyah yang masyhur. Salah satu fakta yang menarik di dalam sejarah Bani Umaiyah terdapat dua orang khalifah yang merupakan ulama sebelum dilantik iaitu Abdul Malik dan Umar. Kedua-duanya merupakan seorang yang idealis. Namun pendekatan mereka berbeza. Dikhabarkan apabila Abdul Malik dlantik sebagai putera mahkota oleh bapanya Marwan, baginda langsung meninggalkan mushaf Al-Quran yang ada di tangan menuju kerusi pemerintah tetapi Umar ketika menjadi khalifah, semakin bertambah ketaqwaanya bahkan lebih tinggi berbanding dirinya sebelum menjadi khalifah.

Asas politik Abdul Malik bersifat diktaktor manakala asas politik Umar bersifat taqwa. Apabila menjadi khalifah, Umar berasa sangat takut akan amanah yang diberikan olehnya. Maka Khalifah Umar bertekad ingin melakukan perubahan di dalam kerajaan Bani Umaiyah demi melunaskan amanah sebagai seorang pemimpin. Reformasi yang pertama yang ingin dilakukan oleh Umar ialah menghapuskan amalan bermewah dalam kalangan masyarakat Islam dan mengembalikan harta pada Baitul Mal.

Menurut Khalifah Umar, perubahan harus dilakukan oleh dirinya sendiri. Sebelum menjadi Khalifah, walaupun merupakan seorang yang soleh, Khalifah Umar merupakan seorang yang suka hidup bermewah-mewah. Baginda akan memakai pakaian terbaik dan suka bertukar pakaian serta akan mengambil makanan yang terbaik. Khalifah Umar memiliki gaya berjalan tersendiri sehingga dikenali gaya al-Umariyyah. Namun setelah menjadi khalifah segalanya berubah, Khalifah Umar telah memakai pakaian yang ala kadar, tidak bertukar pakaian kecuali sudah kotor bahkan kadang-kadang baginda terlupa pakaiannya sudah kotor.

Khalifah Umar mengetahui baginda harus menjadi teladan kepada rakyatnya dalam melakukan reformasi. Baginda juga membubarkan pengawal yang menjaganya dan memasukkan mereka.ke dalam unit tentera. Alat mengangkut Khalifah juga turut dijual kepada dan hasilnya diberi kepada fakir miskin. Baginda juga ingin menjadi contoh dalam dalam mengembalikan harta negara yang diberi oleh pemimpin terdahulu kepada keluarga besar Bani Umaiyah sebagai hadiah. Baginda ingin menjadi contoh kepada pegawainya agar tidak menerima harta pemberian.

Maka Khalifah Umar telah mengembalikan harta pemberian dirinya, perhiasan isterinya yang diberikan oleh Khalifah Abdul Malik dan harta anak-anaknya kepada Baitul Mal. Tindakan khalifah Umar menyebabkan pegawai kerajaan tidak mampu berkata apa-apa kerana Sang Khalifah telah melakukan refromasi bermula daripada dirinya sendiri.

Namun Khalifah Umar tidak pernah memaksa pegawai mengikuti langkahnya. Baginda tahu perubahan ini akan berlaku jika baginda terus menolak hadiah pemberian sehingga pegawai berasa malu khalifah sendiri mengungguli mereka dalam perbuatan ini. Kesannya mereka akur akan polisi khalifah khalifah Umar telah merancang pelbagai strategi untuk terus mereformasikan dan memperbaiki penyelewengan kerajaan Bani Umaiyah.

Baginda mendapati kesalahan Khalifah Bani Umaiyah terdahulu adalah terpengaruh dengan politik Hajjaj yang kejam dengan tidak memberi pengampunan sama sekali kepada musuh mereka, sehingga permusuhan Ulama, Alawiyin dan Khawarij semakin meningkat. Kerajaan Bani Umaiyah juga didapati menyeleweng dalam mengelolakan harta negara dan banyak memberi kepada orang tidak dikhendaki. Pemborosan juga berluasa dalam kalangan keluarga Bani Umaiyah sehingga mereka sanggup menggunakan muslihat untuk mendapatkan harta.

Bahkan kebanyakkan warganegara pergi berperang demi mendapatkan harta sehingga niat jihad bukan tujuan utama. Perkara-perkara di atas adalah kesalahan Bani Umaiyah yang harus diperbetulkan. Maka Khalifah Umar menjadikan nas dan sunnah Khulafa’ Rasyidin sebagai panduan di dalam reformasi  dan revolusi baginda ini. Khalifah Umar telah melakukan pembaharuan dengan memerintahkan pembukuan hadis dilakukan. Baginda menulis surat ke Madinah untuk meminta hadis yang maruf. Langkah Khalifah Umar membukukan hadis ialah:

1. Memilih ulama terbaik dalam melaksanakan perintah ini iaitu Abu Bakar bin Hazm dan al-Zuhri. Ibn Saad berkata berkenaan Imam Abu Bakar: “Dia adalah orang yang keilmuwannya dilerakui dan sangat banyak menghafal hadis”. Begitu juga Imam Zuhri adalah seorang yang faqih dan alim hadis. Khalifah Umar pernah berkata “…kamu semua harus belajar dari ibn Syihab (Al-Zuhri), tidak ada seseorang yang lebih mengetahui sunnah berbanding dirinya.”

2. Baginda juga memastikan orang yang melakukan pembukuan hadis melaksanakan perbuatan ini secara baik. Maka umar memerintah Ibn Hazm mencatat hadis dari Amirah bin Abdurrahman. Baginda merupakan anak murid Ummul Mukminin Aisyah dan meriwayatkan banyak hadis dari Ummu Mukminin yang lebih mengetahui perbuatan Nabi SAW. Selain itu khalifah Umar turut memerintahkan Ibn Hazm agar mengumpul hadis daripada Sayyidina Umar Al-Khattab. Hal ini menunjukkan kesungguhan Umar ingin mencontohi pemerintahan datuknya Al-Faruq.

3. Memerintahkan orang mengumpulkan hadis agar dapat membezakan Hadis shahih dan tidak shahih.

Namun seperti yang kita tahu Khalifah Umar tidak boleh melaksanakan refromasi di seluruh kawasan, kerana Khalifah Umar hanya berada di Damsyik sebagai ibu kota maka Khalifah Umar memerlukan gabenor yang cekap, bersih, alim, berakhlak mulia serta memahami politik Khalifah Umar. Maka Khalifah Umar memecat pegawai Khalifah sebelum ini yang zalim seperti Khalid bin Al-Rayyan (kaki pancung), gabenor Mesir yang suka menjatuhkan hukuman tidak menepati syariat islam iaitu Usamah bin Zaid al-Tanukhi dan wakil daerah Afrika yang zalim iaitu Yazid bin Abu Muslim.

Khalifah Umar telah melantik golongan ulama dan pemimpin yang adil sebagai gabenor-gabenor dan pemimpin bani Umaiyah dengan jawatan yang penting iaitu Abdul Hamid bin Abdurrahman bin Zaid bin Khattab memimpin Kufah, Abu Bakar bin Umar bin Hazam memimpin Madinah, Imam Ismail bin Muhajir memimpin afrika, Al-Muhaddis Adi ibn Adi al-Kindi memimpin Faratiyah, Armenia dan Azbaijan. Al-Qadhi Ubadah pula diarahkan untuk memimpin wilayah Jordan, Urwah bin Athiyyah memimpin Yaman. Baitulmal diberi tanggung-jawab kepada ulama-ulama soleh sepertj Maimun bin Mahran menguruskan pajak semenanjung Arab, Wahab bin Munabbih meguruskan Baitul Mal di Yaman. Ibu penjabat pos turut dilegang oleh orang yang soleh iaitu Umar bin Maimun.

Pembaikkan-pembaikkan Khalifah Umar bin Abdul Aziz

Dalam membahaskan baik pulih yang dilakukan oleh Khalifah Umar terhadap kerajaan Bani Umiayyah, kita harus membahagikannya kepada dua bahagian iaitu perbaikkan Umum dan perbaikkan khusus dalam kewangan.

1. Pembaikkan Umum

Khalifah Umar telah meminta keluarga Bani Umaiyah untuk mengenbalikan harta mazhalim (harta yang diambil dengan cara yang tidak benar. Baginda memutuskan segala pemberian yang disakurkan kepada keluarga Bani Umaiyah melalui Baitulmal.

Khalifah Umar turut memberikan pemberian kepada kaum bukan arab yang memeluk Islam dan pergi berjihad. Khalifah Umar turut menarik balik pasukan kaum muslimin di Asia Tengah dan meletakkan mereka di markas-markas tentera Islam. Khalifah Umar turut menghentikan gerakan jihad dipimpin Maslamah bin Abdul Malik di Konstantinople.

Menurut Khalifah Umar ekspedisi ini hanya dilakukan kerana kemegahan dan ingin mengambil harta rampasan perang sehingga mengorbakan darah kaum muslimin. Khalifah Umar sangat mecintai kaum muslimin. Baginda berusaha membebaskan tawanan kaum Muslimin di bawah Rom dengan menukarkan seorang tawanan islam dengan 10 tawanan Rom.

Khalifah Umar sangat mengasihani orang-orang yang lemah. Baginda membantu orang-orang yang dipenjara dengan memenuhi keperluan mereka, memerintahkan tawanan tidak boleh diikat dan dibunuh kecuali dengan keizinan Khalifah. Padahal para pegawai Bani Umiayyah sebelum ini sentiasa membunuh mereka sesuka hati dan tidak memberi kebebasan.

Khalifah Umar turut menyediakan kemudahan persinggahan dan tempat menginap di daerah-daerah Islam untuk memudahkan orang musafir beristirehat. Khalifah Umar turut menghapuskan amalan memaksa golongan hamba memeluk Islam untuk membayar jizyah dan pengasingan mereka terhadap kaum muslimin yang dilakukan pemerintah Bani Umaiyah sebelum ini.

Khalifah Umar turut mengubahkan polisi Khalifah Bani Umaiyah sebelum ini yang memberikan kuasa kepada mutlak kepada hakim. Bahkan, Khalifah Umar sendiri akan memimpin Hakim dan sentiasa meminta rakyat mengadukan masalah Hakim. Sebagai contoh khalifah Umar menyelesaikan masalah kaum babar yang memeluk Islam dimana anak mereka dipaksa untukdijadikan hamba. Maka Khalifah memerintahkan anak-anak itu dipulangkan pada keluarga mereka.

Zaman Khalifah Umar, hamba mendapat kebebasan yang banyak sehingga banyak dalam kalangan mereka dapat menunaikan haji. Khalifah Umar turut menyelsaikan masalah di Kota Samarkand di mana mereka mengadukan bahawa orang Arab menduduki tanah mereka yang tiada hak bagi mereka. Maka Khalifah Umar menyuruh orang Arab keluar dari kota itu tetapi akhirnya penduduk Samarkand menjadi lembut hati dan membenarkan orang Arab tinggal di kota itu.

Golongan bukan muslim turut mendapat hak mereka pada zaman Khalifaj Umar di mana Khalifah Umar menyelsaikan pengaduan orang Kristian di Syam yang mana Khalifah Al-Walid sebelum ini membongkar gereja mereka dan membina masjid Damsyik. Maka Khalifah Umar membuat keputusan adil dengan membiarkan masjid Umawi kekal dan membina gereja di kawasan yang sama. Khalifah Umar turut menghapuskan pajak pada kaum kristian di Cyprus dan Ilea.

Kaum Kristian sangat mecintai Khalifah Umar dan menganggapnya sebagai raja yang agung dan adil. Khalifah Umar juga berusaha mengurangkan permusuhan dalam kalangan pro-ahl Bayt dan khawarij terhadap Bani Umaiyah. Baginda berusaha menghapuskan sifat nashibi (anti Ali dan ahl bayt) dalam kalangan Bani Umaiyah dan berusaha menyelsaikan masalah dengan kaum Khawarij melalui debat sehingga mereka mengakui kebaikkan Khalifah Umar. Khalifah Umar turut memberi tanah fadak yang menjadi pertikaian semenjak zaman khalifah Abu Bakar kepada Ahl Bayt. Khalifah Umar turut menurangkan jizyah kepada penduduk Najran yang selama ini dinaikkan jizyah oleh Hajjaj.

Pembaikkan Khusus Dalam Kewangan negara

Setelah membahaskan perbaikkan yang dilakukan oleh Khalifah Umar bin Abdul Aziz secara umum dalam sosial dan politik. Sekarang mari kita lihat apakah pembaharuan Khalifah Umar bin Abdul Aziz di dalam sistem kewangan negara. Sebelum membahaskan isu ini kita harus mengetahui bahawa Kerajaan Bani Umaiyah telah berusaha memulihkan kewangan negara yang telah rosak akibat fitnah perang saudara yang berlaku dahulu. Dasar Bani Umaiyah dalam menguruskan kewangan negara ialah

1. Mengumpul wang sebanyak-banyaknya dengan mengutip cukai. Bahkan para gabenor akan bersaing menunjukkan siapa mengutip hasil pajak paling banyak

2. Mengambil hati para pegawai negara dengan memberikan jumlah harta yang besar kepada mereka.

DasarkKhalifah meletakkan hasil cukai yang tinggi menimbulkan kemarahan masyarakat. Bahkan bilangan orang yang memeluk Islam berkurangan malah mereka tetap dipaksa membayar jizyah atas alasan iman lemah. Masalah penyelewengan inilah yang harus dibaiki oleh Khalifah Umar.

Khalifah Umar mengutamakan syariat di dalam perbaikkan ini. Baginda tidak berniat untuk menambahkan baitul mal drngan cukai tinggi yang dilakukan oleh pegawai Bani Umaiyah. Bagi Umar harta kerajaan bukan untuk disimpan tetapi untuk dimanfaatkan kepada kesemua masyarakat. Maka refromasi Khalifah Umar di dalam sisitem kewangan dapar dibahagikan kepada pajak, jizyah dan shawafi

A. Pajak

Jika kita meneliti dasar Bani Umaiyah sebelum ini mereka turut mewajibkan golongan mualaf untuk membayar pajak. Hal ini bertentangan dengan syariat Islam bahawa golongan memeluk islam tidak perlu membayar pajak. Namun apakah langkah Khalifah Umar dalan mengatasi masalah ini apabila para petani sudah memeluk Islam? Khalifah Umar menyelsaikan masalah ini dengan meminta upah daripada mereka. Upah ini bukankah pajak tetapi upah investasi tanah.

Maka hukumnya berbeza pemilik tanah muslim dinamakan sewa manakala orang kafir namanya kharaj (pajak tanah). Khalifah Umar berjaya melakukan penambahbaikkan dengan hasil pertanian dengan menghapuskan pelbagai jenis cukai kepada golongan petani dan tukang kebun serta mengembalikan kekayaan yang pernah disita.

Khalifah Umar turut merancakkan lagi sistem perbaikkan dan pembanggunan serta membukan banyak tanah kosong. Khalifah Umar turut menyediakan pelbagai kelengkapan asas untuk sektor pertanian seperti pembanggunan parit dan membina banyak jalan. Pembinaan perparitan mampu mengairi seluruh tanaman dengan kos yang rendah. Hasilnya, jumlah pendapatan pertanian negara bertambah maju sebagai contoh pengutipan cukai tanah di Iraq mencapai 124 juta dirham berbanding Iraq di bawah Hajjaj hanya mencapai 40 juta dirham.

B. Jizyah

Antara sisi kezaliman yang dilakukan oleh Kerajaan Bani Umaiyah sebelum Khalifah Umar bin Abdul Aziz ialah mereka menetapkan pembayaran Jizyah kepada orang mualaf. Tindakan ini dikatakan dimulakan oleh Hajjaj atas alasan ke-Islam-an orang mualaf itu tidak kuat dan mereka sengaja memeluk islam untuk mengelakkan diri dibayar jizyah. Hal ini telah menimbulkan rasa dendam rakyat pada kerajaan.

Tindakan ini juga dianggap salah di dalan agama islam kerana seseorang yang memeluk agama islam maka terbebaslah tanggung-jawab mereka membayar jizyah. Maka menjadi Khalifah , Khalifah Umar telah menghantar surat kepada gabenor Bani Umaiyah agar amalan ini  dihapuskan. Abu Ubaid di dalam kitab Al-Amwal hlm 61 menukilkan ucapan Khalifah Umar iaitu:

‘Barangsiapa mengucap syahadah kaum muslimin, yang sudah menghadap kiblat dan yang telah khatan akan dirinya maka janganlah kamu semua sekali2 mengenakan ufti ke atas mereka.”

Tindakan ini telah mendapat keluhan dari pada gabenor Bani Umaiyah sehingga Khalifah Umar membalas dengab berkata sebagaimana dinukilkan di dalam al-Thaqabat ibn Saad (5/384) “Allah SWT telah mengutus Nabi Muhammad SAW untuk menyerukan agama ini kepada seluruh manusia bukan memungut cukai dan jizyah.”

Menurut Dr. Yusuf Al-Isy di dalam Daulah Umawiyah keadilan Khalifah Umar menyebabkan berbondong-bondong manusia memeluk agama Islam tidak terkecuali bangsa Sguhd dan negeri di balik Sungai dan sebahagian penduduk Andalusia.

C. Shawafi’

Shawafi’ adalah tanah pajak yang asalnya milik Kaisar Rom dan Kisra Parsi atau tempat minum dan ibadah yang kemudian pemiliknya melarikan diri apabila tanah itu dibuka oleh tentera Islam sehingga tanah itu tidak bertuan dan dikelola oleh Tuannya. Maka tanah ini adalah harta Fai yang diberikan oleh Allah SWT kepada hambanya. Khalifah Umar al-Khattab telah mengatur tanah ini dan menginvestasikan tanpa pajak kerana tanah ini tiada tuan.

Para Khulafa’ Rasyidin telah menyerahkan tanah ini kepada para sahabat, ia bukan tanah yang harus dibayar pajak akan tetapi menjadi milik sebahagian kaum muslimin dengan membayar Usyr (1/10) ke Baitulmal. Namun bergitu para khulafa’ Rasyidin sangat berhati-hati menyerahkan tanah ini kepada orang ramai. Pada zaman Khalifah Uthman bin Affan, Muawiyah telah meminta Khalifah Uthman memberikan Shawafi’ tanah Syam kepada ahli keluarganya yang miskin dan khalifah Uthman bersetuju akan hal itu.

Pada zaman Bani Umaiyah, para Khalifah dengan mudah memberi tanah ini kepada ahli keluarga dan orang-orang yang mereka suka sehingga tanah itu habis. Mereka akhirnya mencari tanah-tanah lain sebagai jasa kepada Bani Umaiyah. Maka tanah-tanah kharaj dari Abdul Malik dan Al-Walid harus dibeli.

Maka para pengelola tanah harus membeli tanah itu dari Baitulmal dengan syarat membayar pajak atas tanah itu. Namun, golongan ini tidak membayar pajak sehingga mengurangi kutipan pajak dan baitulmal. Khalifah Umar bin Abdul Aziz cuba menyelsaikan masalah ini. Baginda melihat tanah itu tidak dapat kembali ke Baitul Mal sehingga menjadi tanah pajak dan perkara ini boleh menghilangkan hak milik seseorang sehingga menyebabkan pergolakan di dalam ekonomi Islam.

Khalifah Umar memikirkan penyelesaiannya dengan menetukan batas tanah dikelola sehingga 100 H. Setelah tahun itu tidak ada seorang pun boleh memiliki tanah shawafi’ dan membelinya sehingga tahun itu dikenali sebagai muddah (batas waktu) kerana sejak itu tiada lagi tanah shawafi’. Hal ini menghilangkan kerakusan pengelola menguasai tanah dan petani berasa tidak tertekan sehingga mereka bertambah semangat menanam hasil tanaman

Kesimpulan Akan Dasar Khalifah Umar bin Abdul Aziz

Apabila membahaskan polisi di zaman Khalifah Umar terdapat orientalis menuduh Khalifah Umar telah memiskinkan Baitulmal dan memburukkan keadaan kerana terlalu banyak sistem cukai dihapuskan dan khalifah Umar telah membelanjakan terlalu banyak wang untuk menaik taraf sosial masyarakat seperti membantu golongan fakir miskin, membebaskan hamba, petani, orang berhutang dan tawanan Islam.

Perkara ini dapat dijawab dengan memahami asas politik Umar. Politik Khalifah Umar adalah politik keadilan sosial. Maka polisi Umar menekankan segala bentuk ekploitasi kekayaan harus dihapuskan, membuka pintu Islam kepada musuh-musuhnya, walaupun dengan dana sedikit.

Memang langkah ini boleh mengurangkan Baitul Mal akan tetapi apakah tujuan Baitul Mal? Untuk menambahkan harta atau mensejahterakan rakyat? Tujuan Baitulmal adalah untuk diagihkan kepada masyarakat. Bahkan di zaman Khalifah Umar al-Khattab harta Baitulmal pernah kosong kerana dibahagikan kepada masyarakat. Namun pada zaman Bani Umaiyah, khalifah memerlukan dana untuk perluasan kuasa, melembutkan hati orang dan keluarga mereka. Namun pada zaman Khalifah Umar pembukaan daerah telah dihentikan.

Wang untuk melunakkan hati rakyat tidak diperlukan kerana masyarakat sudah kagum akan ketakwaan Khalifah Umar. Kaum syiah dan khawarij juga tunduk kepadanya. Kejayaan Khalifah Umar menjaga taraf sosial masyarakat sehingga masyarakat sudah tidak memerlukan zakat. Apabila diketuk pintu untuk diberi zakat mereka menjawab:

“Allah telah mencukupkan Kami dengan KurniaNya. Bagi Umar yang menekankan infak harta berbanding menyimpan harta mampu mendatang kemajuan dan pembanggunan pada tahu yang akan datang.”

Khalifah Umar telah melakukan rombakan yang besar kepada Bani Umaiyah sehingga mewujudkan suasana masyarakat yang aman bahkan memanjangkan usia Daulah Umawiyah. Kejayaan Khalifah Umar Abdul Aziz dalam masa 2 tahun setengah sahaja sangat menakjubkan. Usaha dalam masa yang singkat tidak akan mendapatkan hasil melainkan kerja yang sangat keras dan bijak.khalifah Umar bin Abdul Aziz adalah contoh pemimpin kuat berkerja sehingga agak sukar melihat waktu rehat baginya demi memulihkan penyelewengan kerajaan Bani Umaiyah sebelumnya dan menjaga kebajikan rakyatnya.

Ibn Abdil Hakam di dalam Sirah Umar bin Abdul Aziz hlm 49 bahawa pernah ahli keluarga Umar melihat dirinya menderita kerana terlalu banya berkerja lantas mereka menghampirinya dan berkata:

“Wahai Amirul Mukminin, alangkah baiknya engkau beristirehat.” Maka Khalifah Umar menjawab “Lalu siapa yang akan menggantikan kerja aku?” Mereka berkata: “Engkau dapat menangguhkannya esok har.” Maka umar menjawab, “Satu hari sahaja sudah melelahkan aku, bagaimana pula.jika pekerjaan itu ditangguh dua hari?”

Sayangnya pemerintahan rahmat Khalifah Umar hanya berlangsung sekejap sahaja apabila baginda wafat pada 101 Hijrah di Homs kerana diracun oleh oleh keluarga Bani Umaiyah kerana sikap Umar menggugat kepentingan mereka. Ada sejarawan menolak tuduhan itu dengan menyatakan Khalifah Umar wafat kerana terlalu kuat berkerja. Pemerintahanyya digantikan oleh seorang khalifah yang buruk iaitu Yazid bin Abdul Malik. Semoga Allah SWT merahmati Khalifah umar bin Abdul Aziz.

Rujukan

Daulah Umawiyah oleh dr.Yusuf al-isy (edisi terjemahan pustaka al-kauthar 2013)

al-a’lam al-islami fi al-ashr al-umawi oleh Prof Dr Abdussyafi muhammad Abdul Lathif (edisi terjemahan pustaka al-kauthar 2014)

Amir al mukminin Umar bin Abdul Aziz oleh Al shalabi (terjemahan al hidayah


Sumbangan Kaum Cina Dalam Menentang Komunis Di Tanah Melayu

Stereotaip bahawa semua orang Cina menyokong komunis dan PKM di Tanah Melayu adalah tidak benar sama sekali. Hanya segelintir etnik Hakka dan Hainan sahaja yang menyokong perjuangan PKM sebelum dan selepas merdeka.

Etnik Hokkien yang ketika itu merupakan majoriti etnik Cina yang terkenal dengan perniagaan dan kekayaan mereka di Tanah Melayu asalnya tidak pernah menjadi penyokong komunis. Pengasan MCA sendiri asalnya dari kalangan Hokkien. MCA pun asalnya persatuan peniaga.

Ini berbeza dengan etnik Hainan. Sokongan etnik Hainan terhadap sosialisme ala komunis pula begitu kuat hingga pengasas PKM di Tanah Melayu menurut pengkisahan oleh mendiang Prof Khoo Khay Kim adalah seorang penoreh getah Cina etnik Hainan dari Sungei Ujong (kini Seremban).

Bagi mengekang dan memusnahkan pengaruh komunis dari terus meracun kaum Cina, British Military Administrstion (BMA) tubuhkan Psychological Warfare Department, khusus melawan komunis menggunakan pendekatan psikologi. Unit ini jadi turning point British melawan komunis.

Tan Sri Dr. Too Chee Chew atau lebih dikenali sebagai CC Too ketika itu dilantik menjadi Ketua Pengarah jabatan tersebut.

Selain kerana kemampuan dan kemahiran beliau, CC Too dilantik kerana beliau berketurunan etnik Hainan, salah satu etnik yang kuat menyokong PKM!

Unit inii antara senjata paling ampuh yang mengekang dan melemahkan pergerakan bawah tanah PKM di Tanah Melayu.

Selain itu, beberapa kumpulan kecil dari kalangan masyarakat Cina anti komunis wujud dan paling kehadapan dalam melawan komunis di tanah Melayu.

Antaranya kumpulan Kong Sai, wujud di Lenggong, Perak.

Tun HS Lee bersama dengan Henry Gurney ketika pentadbiran British menubuhkan Kinta Valley Home Guards (HG), sepasukan HG yang semuanya dari kalangan Cina Kong Sai yang sangat anti terhadap komunis.

Selain sokongan kumpulan Kong Sai, British sangat beruntung apabila pertubuhan rahsia dan kongsi gelap Cina di Tanah Melayu ketika itu sangat membenci komunis kerana perbezaan ideologi. Kemampuan mereka dalam penyamaran, mengumpul maklumat dari orang awam sangat membantu.

Kedua-dua kumpulan ini membenci komunis dan PKM di tanah Melayu kerana mereka adalah penyokong tegar Kuomintang di China. Hatta di Tanah Melayu sekalipun, ketika itu mereka tetap setia dengan perjuangan Sun Yat-sen, melawan Parti Komunis China (CCP) di negara itu.

Mendiang Prof Khoo Khay Kim pernah menegaskan dalam satu temubual bahawa sememangnya dapat dilihat bahawa majoriti kaum Cina juga tidak menyokong perjuangan PKM, malah anti kepada ideologi yang cuba dibawa dan dipaksakan oleh komunis ke rakyat Tanah Melayu.


Membongkarkan Penipuan Golongan Anti-Vaksin: Vaksinasi Tidak Membantu Kroni Perubatan

Kegilaan anti-vaksinasi yang berkeliaran dalam kalangan rakyat tidak sama sekali boleh dinafikan sebagai antara kekangan-kekangan besar Malaysia perlu tempuhi. Apabila isu berbangkit berkait dengan pengurusan kesihatan dan pertahanan negara, semuanya adalah serius. Ini termasuk anutan golongan anti-vaksin yang mengatakan bahawa vaksinasi adalah usaha tersembunyi untuk menguntungkan perniagaan.

Pendustaan ini merupakan salah satu daripada banyak lagi hujah mereka, contohnya bahan-bahan haram. Konspirasi Yahudi juga memainkan peranan dalam pemikiran mereka, salah satu komponen kepada pegangan “menguntungkan perniagaan”.

Malaysia memang rata-ratanya negara yang tiada kemampuan untuk melihat. Ini bukannya satu kenyataan pukul rata. Tetapi ini adalah kiasan yang merujuk kepada pemikiran rakyat Malaysia yang bersifat “responsive” kepada isu. Bermakna, setiap masalah yang sedang memamah negara akan difokuskan hanya jika ada isu besar. Contoh yang paling mudah, isu pedofilia panas apabila Richard Huckle diberkas, padahal pedofilia telah lama menjadi bala kepada negara. Sekarang, isu ini telah diam, menanti giliran yang mungkin akan tiba jika ada Richard Huckle kedua.

Paparan terkini di dada akhbar adalah anti-vaksinasi. Bila menyebut tentang penafi-penafi vaksinasi, perlu juga dikaji kembali peristiwa gelap yang berlaku di San Diego pada Januari 2008. San Diego adalah pusat bandar megah di California yang usaha vaksinasi cukup tinggi. Kos setiap imunisasi adalah AS$10, tidak kisah berapa suntikan yang diberi. Malah, jika calon penerima tidak mampu membayar, mereka boleh menandatangani pelepasan yang akan memberikan mereka suntikan secara percuma.

Kelayakan diberi kepada:

Dari sini, boleh difahamkan bahawa kos yang rakyat perlu keluarkan agar negara maju Amerika Syarikat dapat memerangi penyakit-penyakit berbahaya sememangnya sangat murah. Walau bagaimanapun, San Diego turut ada masalah mentaliti seperti Malaysia. Rakyat mereka tidak mahu anak-anak divaksinkan.

Dan salah satu mangsa adalah seorang kanak-kanak tujuh tahun yang baru sahaja pulang dari Switzerland – juga baru sahaja menjangkitkan penyakit kepada kakak serta adiknya yang kedua-dua mereka juga tidak divaksinkan. Bala yang menimpa seluruh San Diego atas kejahilan pemikiran anti-vaksin adalah demam campak.

Dan kos untuk menamatkan taufan kesihatan ini mencecah AS$10,000, termasuk dengan 1,745 jam yang diluangkan agar usaha-usaha kecemasan dapat disempurnakan. Kos-kos perubatan pula melebihi AS$1,347 setiap kes.

Disini harus juga wujud suatu perbandingan:

Memang vaksinasilah yang paling murah, sekaligus menempelakkan hujah bahawa vaksinasi membantu kroni kapitalisme perubatan. Jika benar kerajaan ingin membantu kroni, langkah yang paling relevan adalah untuk lenyapkan saja vaksin-vaksin di Bumi ini.

Dengan adanya penyakit, kos rawatan akan menghasilkan keuntungan berlipat ganda bagi syarikat-syarikat penghasil ubat-ubatan.

Sumber:


Manfaat Dan Kegunaan Daun Inai Dalam Hadis

Daun inai adalah salah satu tumbuhan yang disebut dalam hadis dan pernah digunakan oleh Rasulullah S.A.W untuk merawat pelbagai jenis kesakitan.  Inai dalam bahasa arab disebut sebagai al-hinna yang bermaksud tumbuhan yang ma’aruf (dikenali ramai).

Dalam bahasa latin, pokok inai dikenali sebagai Lawsonia Inermis, sejenis pokok yang banyak tumbuh di benua Asia dan Afrika, serta tumbuh luas di kawasan beriklim tropika.

Daun inai berbentuk seakan-akan daun delima, menghasilkan bunga putih seperti pohon anggur, dan juga menghasilkan warna merah yang digunakan secara tradisional sebagai agen pewarna pada jari atau rambut.

Untuk mengetahui bagaimana inai boleh mewarnai jari dan rambut, baca disini.

Manfaat dan kegunaan daun inai dalam hadis

Rasulullah SAW menggunakan inai sebagai pewarna untuk mewarnakan rambut, jari dan janggut, dan juga dalam bidang perubatan untuk menyembuhkan luka, bisul, sakit kaki, dan sakit kepala.

Ini dapat dilihat dalam hadis-hadis yang direkodkan:

Perubatan

Sunan Ibnu Majah,

“Telah menceritakan kepada kami Abu Bakr Ibn Abi Saibah menyampaikan kepada kami Zaid ibn al-Hubab dari Fa’id maula ‘Ubaidillah ibn ‘Ali ibn Abi Rafi’ dari tuannya ‘Ubaidullah bahwa neneknya, Ummu Salma Rafi’, maula Rasulullah SAW berkata:

Tidaklah Rasulullah SAW menderita luka-luka bernanah dan tidak pula terkena duri, melainkan beliau meletakkan inai padanya.”

Sunan at-Tirmidhi

“Dari Ali Ibn Ubaydillah, dari datuknya, Salmi yang pernah melayani Nabi SAW berkata: “Apabila Rasullullah SAW luka atau tertusuk duri, maka baginda SAW memerintahku untuk meletakkan inai di atas luka tersebut”

Sunan At-Tirmidhi dan Ibn Majah

“Dari Ali bin Ubaidillah, dari datuknya, Salmi RA yang pernah melayani Nabi SAW berkata: “Apabila Rasulullah SAW luka (bisul) atau tertusuk duri, maka baginda SAW memerintahku untuk meletakkan inai di atas luka tersebut.”

Sunan Abu Dawud

“Telah diceritakan kepada kami Fa‟id hamba „Ubaidillah Ibn „Ali Ibn Abi Rafi‟, dari tuannya, „Ubaidillah Ibn „Ali Ibn Abi Rafi‟, dari datuknya Salmi, khadam Rasulullah SAW katanya: “Jika ada seseorang mengeluh kepada Rasulullah SAW akan sakit kepala yang menimpanya. Maka Baginda SAW bersabda kepada orang itu, “Berbekamlah! Dan jika ada orang yang mengeluh kepada Baginda SAW tentang sakit pada kedua belah kakinya. Maka Baginda SAW bersabda kepada orang itu. Balutlah dengan inai.”

Sunan Ibnu Majah

“Ketika Nabi SAW menderita sakit kepala, beliau membungkus kepalanya dengan inai dan berkata: “Ini akan menyembuhkan sakit kepala dengan izin Allah SWT”.

Pewarna

Sunan At-Tirmidhi, Ibn Majah, Abu Dawud, dan al-Nasa’i

“Dari Abu Dhar RA, dari Nabi SAW sabdanya: “Sesungguhnya yang terbaik untuk mengubah (mewarnakan) uban dengannya ialah inai dan katam (sejenis dengan inai).”

Sunan Abu Dawud

“Dari Abu Rimthah berkata: aku dan ayah menghadap Rasulullah SAW. (Ketika itu) rambutnya panjang (mencapai hujung daun telinga) yang diwarnakan dengan inai serta sedang memakai dua pakaian berwarna hijau.”

Sunan Abu Dawud dan al-Nasa’i

Dari Abu Rimthah katanya: Aku dan ayahku menghadap Rasulullah SAW, maka Rasulullah bertanya kepada ayahku: Siapa ini? Maka dijawab: “Dia anak ku.” Baginda bersabda, “Janganlah kamu hukum (berlaku jahat kepadanya).(Ketika itu) dia mewarnai janggutnya dengan inai.”

Sunan al nasa’i dan Abu Dawud

“Dari Aishah RA, seorang wanita mengisyaratkan di belakang tabir bahawa dia ingin menyampaikan surat kepada Baginda SAW. Lalu baginda melihat tangan itu seraya bersabda: “Aku tidak tahu samada ini tangan lelaki atau perempuan”. Perempuan itu menjawab: “Aku seorang wanita”. Baginda bersabda: “Sekiranya kamu seorang wanita, berbezalah (dengan lelaki) dengan memakai inai (dijari)”.

Mengikut kaedah perubatan islam, inai berupaya menyembuhkan luka. Caranya adalah dengan membersihkan luka terlebih dahulu, dan letakkan daun inai yang telah ditumbuk dan dihancurkan ke atas luka.

Sakit kepala juga dapat disembuhkan dengan menumbuk halus daun inai, dan dicampur dengan cuka. Campuran inai tersebut kemudiannya disapu pada dahi.

Terdapat kisah yang diriwayatkan mengenai seorang lelaki yang mempunyai kuku yang pecah-pecah. Setelah puas beriktihar, lalu datang seorang wanita menyarankan lelaki tersebut untuk meminum air rebusan inai selama 10 hari. Lelaki itu pun mengikut petua yang diberikan wanita tersebut, dan masalah jarinya yang pecah-pecah akhirnya sembuh.

Berdasarkan hadis-hadis yang telah dinyatakan di atas, jelas nyatalah khasiat daun inai yang mepunyai kebaikan dalam bidang perubatan, dan bukan hanya sebagai perhiasan wanita sahaja.

Untuk hukum berkenaan lelaki memakai inai, anda boleh membaca disini.

Jika anda ingin mencuba inai daun asli, anda boleh mencuba produk inai daun keluaran Inaidamia. Inaidamia merupakan pembekal daun inai asli dalam bentuk serbuk dan juga siap bancuh.

Daun inai asli Inaidamia tidak dicampur dengan bahan kimia yang berbahaya, selamat digunakan, halal, dan mesra solat.

RUJUKAN:


Kenapa Dunia Islam Tidak Terkesan Sangat Akan Black De*ath Seperti Eropah?

Dunia Islam sebenarnya pernah terkena pukulan wabak yang keras setanding Eropah melalui wabak bubonic. Yersinia pestis dimulakan di China dan disebarkan oleh kaum Mongol melalui Jalan Sutera. (jenis wabak yang sama saja tapi nama peristiwa berbeza)

Namun, mengapa semasa peristiwa Black D3ath menimpa dunia, umat Islam di Asia Tengah menerima kesan yang sedikit berbanding orang Kristian di Eropah yang hilang dua pertiga populasi nya?

Pertamanya, Black D3ath itu sendiri datang dari Timur, orang-orang Islam telah menghadapinya terlebih dahulu untuk jangka masa yang pendek, kemudian wabak menular ke Eropah dan berlanjutan di sana di saat umat Islam di Asia sudah pulih.

Umat Islam tidak mempunyai tradisi seperti yang diwajibkan Pope Gregory IX dengan menganggap kucing sebagai makhluk yang tidak suci, jelmaan syaitan dan harus dimusnahkan. Teori sains telah menjelaskan bahawa kutu dari tikus menyebabkan wabak Black D3ath. Anda membvnuh lebih banyak kucing – anda mendapat lebih banyak tikus.

Idea orang Barat mendakwa sumber air sebagai punca wabak Black D3ath. Mereka percaya air menembusi kulit melalui liang-liang, maka mereka sanggup tidak mandi dan tidak membersihkan diri dengan sempurna berminggu-minggu, tetapi hanya menggunakan kain lembap untuk membersihkan diri. Sebaliknya, dalam budaya Islam, diwajibkan untuk memastikan diri sentiasa bersih dalam apa jua keadaan, terutamanya ketika pergi ke masjid.

Masyarakat Eropah tidak memiliki sistem pembersihan dan pembuangan sampah yang sewajarnya. Mereka adakalanya mandi sekali setahun sahaja, tidak membasuh tangan, tidak mencuci selepas menggunakan tandas dan lagi teruk apabila najis mereka hanya dikumpulkan dalam satu bungkusan kertas dan dibuang di tengah jalan. Mereka tidak peduli tentang kebersihan dan ada di antara mereka yang percaya bahawa kotoran adalah sumber perlindungan.

Dalam Islam, anda tidak dibenarkan meludah di laluan orang berjalan, di tempat orang berteduh. Orang Islam mengamalkan Wudhu’ di mana mereka mencuci muka, tangan, tangan, rambut, janggut, telinga, hidung dan kaki, dan mereka mencukur rambut kemaluan setiap 40 hari maksima. Akhirnya, apabila wabak menimpa sesebuah negeri, mereka tidak akan sesekali masuk ke tempat itu, jika sudah berada di dalam negeri tersebut, mereka tidak akan keluar selagi tidak reda.

Orang-orang Katolik Rom di Eropah ketika berhadapan wabak Black D3ath, mereka hanya mengharapkan keajaiban, mereka menunggu penyembuhan turun dari langit, mereka dipermainkan pihak gereja yang memeras wang dan harta mereka. Sedangkan dalam ajaran mereka sendiri tidak pernah tertulis Jesus menjanjikan penyembuhan secara mukjizat.

Berbeza dengan orang Islam di mana ketika wabak Black D3ath yang datang dari Timur melanda mereka di Asia Tengah, mereka tidak mengharapkan keajaiban dari Allah SWT semata-mata tetapi mereka memanfaatkan kemajuan Islam dalam bidang intelektual dan sains, ditambah lagi dengan pengalaman mereka yang telah berkali kali menghadapi wabak dan epidemik terutamanya bangsa Turk yang pernah terkena tempiasnya di China dan India.


Cetusan The Halal Guys Yang Menjadi Fenomena

Rakyat Malaysia mungkin tidak mengenali The Halal Guys yang masih belum memasuki pasaran negara untuk bersaing bersama Kentucky Friend Chicken, McDonald’s dan Texas Chicken. Bagi yang pernah pergi ke Jakarta mungkin tahu kerana The Halal Guys sudahpun bertapak di West Mall, meskipun dengan penarafan rendah di TripAdvisor.

Namun kalau tengok di Google News, tidak pelik kalau setiap bulan The Halal Guys membuka cawangan baharu di Amerika Syarikat. Pada 17 Disember 2019, mereka membuka di Garden Oaks, Houston (3008 Ella Boulevard) dengan pelaburan daripada Masroor Fatany (Sandler 2019). Hari itu juga menyaksikan pembukaan di Duluth, Georgia (3455 Peachtree Industrial Boulevard) dimana 300 orang menyerbu (Industry News, 2019). Dua hari kemudian pula, The Halal Guys membuka cawangan di Gaithersburg, Maryland (522 N. Frederick Avenue) dengan cabutan bertuah iPad, televisyen dan wang tunai (Grunberger, 2019).

Dan pada 6 Januari 2020 pun, satu lagi cawangan The Halal Guys yang dibuka di Houston, Texas (3008 Ella Boulevard) menikmati penarafan baik daripada 20 orang di Yelp (Hoodline, 2020). Antaranya:

“Unbelievably stoked Halal Guys opened in my hood! As always, the gyro platter is excellent. But the difference-maker was Amy and the staff. They’re so unbelievably warm and friendly.” – Christoper W.

“I love this place! I’m so happy they are in the neighborhood! If you haven’t tried it you are missing out. The platter is awesome!” – Laura P.

“Customer service was great and Stephanie was very nice! We’re excited that The Halal Guys are on our side of town. We ordered the combo plate and combo sandwich with fries and a chocolate chip cookie. The meats were slightly dry but hopefully they’ll improve it once they’re better established.” – Wendy H.

Senang kata The Halal Guys sedang mekar bagaikan cendawan selepas hujan, sambil mengekalkan aspek tradisi da nasal-usul. Di sebalik kemasyhuran dan populariti, The Halal Guys mempunyai permulaan seperti perniagaan lain – daribawah dengan persaingan yang begitu kentalnya. Berdirinya The Halal Guys pada tahun 1990 di Manhattan, sebuah “daerah-raya” yang saiznya lebih kecil daripada Putrajaya. Tetapi dimana Putrajaya mempunyai 91,900 penduduk (2018), Manhattan mendongak dengan populasi 1.487 juta (1990).

Disinilah bertapaknya sebuah perniagaan kereta tolak hotdog yang diusahakan Mohamed Abouelenein, Ahmed Elsaka dan Abdelbaset Elsayed.

Lokasi mereka pilih ialah sudut 53rd Street dan Sixth Avenue (Kuruvilla, 2013).

Namun perniagan hotdog sangatlah generik. Hasil jualan selama dua tahun tidaklah memberangsangkan, ditambah pula perlu bahagi tiga. Jadi Abouelenein merombak semula menu perniagaan. Pada tahun 1992 mereka memperbaharui perniagaan dengan jualan ayam, daging gyro dan pita nasi. Bak kata John Wade, the rest is history. Tawaran makanan yang mengenyangkan lagi murah pula mencetuskan  luar biasa.

Penyertaan kental The Halal Guys bermula daripada industri teksi yang dianggotai umat Islam. Merekalah yang memberikan sokongan kental dan moral sampai menguar-uarkan kepada pelanggan-pelanggan teksi mereka. Hidangan utama The Halal Guys pula ayam dan nasi dalam pinggan pakai buang, sekaligus senang untuk dimakan di mana-mana saja dengan bersih lagi kenyang, serta halal (The Halal Guys).

Sokongan umat Islam berkembang sampai The Halal Guys disapu licin oleh pelanggan-pelanggan bukan Islam juga. Menu mudah yang ditampal dalam kertas berlapis (laminated) menarik perhatian ramai. Ketiga-tiga pemilik ini kemudian menerima anjakan apabila The Halal Guys disertai Mohammed Rahman, seorang warga Bangladesh yang bekerja sebagai penolong chef besar di Russian Tea Room. Rahman berhenti kerja selepas mencuba makanan mereka. Pada masa itu, ramai berasa tidak selesa dengan paparan halal oleh kerana permainan media.

Dan perlahan-lahan The Halal Guys mengambil alih perindustrian makanan tepi jalan daripada dominasi hotdog. Bagi Abouelenein, pengalaman mengajarnya bahawa (1) hotdog bukanlah suatu makanan yang mengeyangkan dan (2) pemandu-pemandu teksi pula didominasi warga daripada Mesir dan Pakistan yang sengsara kerana “no halal” (Knafo, 2007). Kerana The Halal Guys, terjadinya suatu fenomena: “halal” ialah makanan dibenarkan menurut al-Qur’an. Tetapi bagi warga New York (yang bukan Islam), “halal” ialah makanan The Halal Guys. Jadi pada masa itu, menu yang tulis “halal” membawa definisi ayam goreng berminyak atau daging gyro dengan nasi kekuningan dan bersayur serta sos pedas.

Daripada kereta tolak, mereka mendapat kedai dan akhirnya dicadangkan pemfrancaisan. Namun mereka tolak berkali-kali demi menjaga tradisi makanan. Pada tahun 2014 selepas menyaksikan kejayaan Qdoba Mexican Grill dan Five Guys, mereka mengupah syarikat pembangunan Fransmart untuk melancarkan pengembangan bertahun-tahun sehinggalah berjaya menggapai 200 lokasi.

Sejarah 30 tahunnya mekar dengan pelbagai jenis pencapaian. The Halal Guys menjadi salah satu daripada empat finalis bagi Vendy Award. Chef Christopher Lee pun menjadi pelanggan tetap mereka.

Kejayaan daripada kereta tolak mereka merentasi Lautan Pasifik sampai didengari di Hawaii pun pada zaman tiada Internet laju apatah lagi Facebook. Dan setiap masa pelanggan sanggup beratur panjang, dimana Chef Lee pernah beratur menunggu selama dua jam setengah kesejukan pada ambang Krismas demi makanan The Halal Guys (Food & Wine, 2006).

Lihat saja barisan-barisan pelanggan:

Jadi sesiapa yang berada di kawasan The Halal Guys, cubalah rasa. Terutamanya jika ada di Manhattan, dimana kereta tolaknya masih ada di lokasi tersebut. Pada 28 Oktober 2006, The Halal Guys pernah terheret ke muka akhbar kerana berlakunya suatu pergelutan semasa pelanggan beratur. Seorang pemuda 23 tahun bernama Ziad Tayeh telah menik4m dan membvnvh Tyrone Gibbons.

Dan Tayeh dibebaskan kerana sekadar mempertahankan diri kerana Gibbons berang apabila gagal memotong barisan. Demi makanan The Halal Guys – potong barisan – dan berakhir begitu sahaja di tepi jalan. Sejak hari itu, The Halal Guys terpaksa mengupah bouncer.

RUJUKAN:

Food & Wine. (2006, June 30). Interview with Best New Chef Christopher Lee. Retrieved from https://www.foodandwine.com/articles/interview-christopher-lee

Grunberger, A. (2019, December 19). The Halal Guys Opens Friday in Gaithersburg. Retrieved from https://patch.com/maryland/gaithersburg/halal-guys-opens-friday-gaithersburg

The Halal Guys. (n.d.) Our Story. Retrieved from https://thehalalguys.com/our-story/

Hoodline. (2019, January 6). The Halal Guys unveils new location in Central Northwest. Retrieved from https://hoodline.com/2020/01/the-halal-guys-unveils-new-location-in-central-northwest

Knafo, S. (2007, July 29). Decline of the Dog. Retrieved from https://www.nytimes.com/2007/07/29/nyregion/thecity/29hala.html?ref=thecity

Kuruvilla, C. (2013, October 2). Halal Guys food cart to open restaurant in East Village. Retrieved from https://www.nydailynews.com/life-style/eats/halal-guys-food-cart-open-restaurant-east-village-article-1.1474330

Industry News. (2019, December 17). The Halal Guys Expanding in Georgia with Duluth Opening. Retrieved from https://www.qsrmagazine.com/news/halal-guys-expanding-georgia-duluth-opening


Betulkah Perempuan Suka Bau Ketiak Lelaki?

Ini adalah benda yang aku kerap dengar daripada golongan suami. Katanya, isteri mereka suka cium bau ketiak mereka dan perkara ini membingungkan kaum sumai berkenaan. Sudah tentu, buka semua perempuan berperangai sebegini, tapi fakta cium bau ketiak itu adalah benar. Oleh itu, aku terpanggil adakah ini hanyalah fakta atau auta?

Berdasarkan sebuah penemuan, penyelidik dari Universiti California telah pun menjalankan sebuah eksperimen berkenaan hal ini. Bahan aktif yang menjadi tumpuan bagi eksperimen ini ialah androstadienone (AND), sejenis derivatif hormone lelaki (testosterone). Bau bauan jantan itu berpunca daripada bahan kimia inilah. Bekas yang diisi dengan AND diberi dan dihidu oleh 48 pelajar wanita di university berkenaan.

Hasil daripada kajian ini, mereka mendapati pelajar pelajar mengalami kenaikan takat hormon kortisol. Hormon steroid kortisol ini menyebabkan mereka mengalami kenaikan syahwat, ‘mood’ menjadi baik dan peredaran darah yang laju.

Penyelidik ini juga memberi pelajar ini yis untuk dibau, takut takut kenaikan kortisol kerana AND ni adalah disebabkan kesan placebo. Hasilnya, tiada apa yang berlaku. Ini bermakna, AND ni memang cetuskan rembesan kortisol wanita.

Dalam sebuah kajian lain, penyelidik bernama Frances Chen telah menjalankan ujikaji tentang perkaitan perubahan ‘mood’ wanita terhadap bau pasangannya. Pasangan lelaki akan memakai baju selama 24 jam tanpa sebarang wangian untuk mempunyai baju kotor berbau lelaki. Kemudiannya, baju baju tersebut akan dihidui oleh subjek subjek wanita. Kemudiannya, subjek subjek wanita akan melalui ‘mock interview’ dan juga ujian matematik mental.

Mereka mendapati wanita yang menghidui baju pasangan mereka mempunyai kadar tekanan yang rendah. Berbanding dengan wanita yang menghidui bau baju lelaki yang tak dikenali, mereka mampu berdepan dengan ujian tersebut dengan lebih bagus. Mereka juga diberikan bau neutral untuk mengesan kesan placebo dan keputusannya tetap sama macam dapatan penyelidik Universiti California.

Walaupun para penyelidik masih kurang jelas akan interaksi bau dan feromon untuk manusia, namun kita boleh simpulkan bau peluh lelaki, terutamanya bau peluh pasangan mampu memperbaikkan angin perasaan wanita.

Jadi, ya. Perempuan suka bau ketiak lelaki kerana pekat dengan AND dan mampu buat meningkatkan ‘mood’ mereka. Namun, ingin aku jelaskan kalau bini anda meragam jangan la pergi tonyoh mukanya dengan ketiak anda. Silap haribulan ada yang masuk hospital sebab kena chokeslam dengan bini.

RUJUKAN:

Hofer, M. K., Collins, H. K., Whillans, A. V., & Chen, F. S. (2018). Olfactory cues from romantic partners and strangers influence women’s responses to stress. Journal of personality and social psychology, 114(1), 1.

Wyart, C., Webster, W. W., Chen, J. H., Wilson, S. R., McClary, A., Khan, R. M., & Sobel, N. (2007). Smelling a single component of male sweat alters levels of cortisol in women. Journal of Neuroscience, 27(6), 1261-1265.


Tangga Yang Tak Dapat Digerakkan Di Baitulmaqdis

Jika anda lihat gambar satu bahagian Gereja Holy Sepulchre di Jerusalem ini, ada satu bahagian yang pelik. Ya, jika anda perasan, wujud sebuah tangga kayu pada sebuah tingkap di tingkat kedua gereja. Kerana tangga yang digelar Tangga Yang Tidak Boleh Dialihkan (The Immovable Ladder), ia menjadi pencetus pertikaian aneh gereja-gereja Kristian selama tiga abad.

Jika ditanya gereja-gereja Kristian tentang asal-usul tangga ini, ramai akan menggeleng kepala. Tiada siapa pun yang mengetahui siapa yang meletakkan tangga di bawah tingkap itu, mengapa ia diletakkan di situ dan bila ia diletakkan di situ.

Begitu juga sumber kisah ini. Ada yang mengatakan kisah tangga ini sudah bermula sejak abad ke-18 lagi. Ada pula mengatakan kisah ini sudah wujud sekitar abad ke-19. Yang pasti, tiada siapa dapat memberi jawapan memuaskan tentang kisah The Immovable Ladder.

Pada pertengahan abad ke-19, pemerintah Turki Uthmaniyyah, Sultan Abdulmejid I mengeluarkan firman (dekri) bahawa Gereja Holy Sepulchre akan dikongsi oleh tiga gereja iaitu Gereja Roman Katolik, Gereja Yunani Ortodoks dan Gereja Armenia Apostolik. Dalam firman sama, baginda turut memberi kebenaran kepada Gereja Koptik, Gereja Syria dan Gereja Ethiopia Ortodoks untuk menggunakan bahagian tertentu gereja berkenaan.

Menurut satu kisah, tangga tersebut kemudiannya diletakkan di bawah tingkap tingkat kedua gereja sejurus selepas firman Abdulmejid I diisytiharkan. Ia dianggap simbol kewujudan mazhab-mazhab dalam agama Kristian memandangkan ia hanya boleh dipindahkan selepas mendapat persetujuan semua gereja. Ada pula melihat ini sebagai simbol Gereja Holy Sepulchre sebagai milik semua orang Kristian.

Di sebalik keputusan ini, itu tidak bermakna ketegangan antara gereja tentang The Immovable Ladder tidak wujud. Pada 2008, pihak berkuasa Israel menghantar polis anti-ru.su.han untuk meleraikan pertelingkahan ga.na.s antara pendeta-pendeta Gereja Yunani Ortodoks dengan pendeta-pendeta Gereja Armenia Apostolik.

Pada 1997 pula, seorang pelancong bertindak membawa lari tangga tersebut dan menyembunyikannya di belakang sebuah altar. Apabila gereja-gereja mengetahui The Immovable Ladder hilang, pe.ra.ng mulut tercetus antara semua gereja tentang siapa yang melakukannya. Ketegangan itu berjaya diredakan apabila tangga berkenaan diletakkan di posisi asalnya beberapa minggu kemudian.

Ada keadaan yang membenarkan The Immovable Ladder dipindahkan secara sementara. Pada tahun 2009, tangga dialihkan ke tingkap sebelah kiri atas sebab pembersihan atau untuk meletakkan perancah bagi menyiapkan usaha penambahbaikan menara loceng gereja yang sedang dijalankan ketika itu.

RUJUKAN:

Mingren, W. (2021). The Immovable Ladder: Bizarre Feud Prevents Ordinary Ladder Being Moved for 3 Centuries. Ancient-Origins.


Dalil-Dalil Gerakan Ketika Zikir

Allah ﷻ berfirman:

ٱلَّذِينَ يَذْكُرُونَ ٱللَّهَ قِيَٰمًا وَقُعُودًا وَعَلَىٰ جُنُوبِهِمْ وَيَتَفَكَّرُونَ فِى خَلْقِ ٱلسَّمَٰوَٰتِ وَٱلْأَرْضِ رَبَّنَا مَا خَلَقْتَ هَٰذَا بَٰطِلًا سُبْحَٰنَكَ فَقِنَا عَذَابَ ٱلنَّارِ۝

(yaitu) orang-orang yang mengingat Allah sambil berdiri atau duduk atau dalam keadan berbaring dan mereka memikirkan tentang penciptaan langit dan bumi (seraya berkata): “Ya Tuhan kami, tiadalah Engkau menciptakan ini dengan sia-sia, Maha Suci Engkau, maka peliharalah kami dari siksa neraka. (QS Ali Imran:191)

Berkata Alusi di dalam tafsirnya “Ruh Al-Maani” pada jilid ke-4, halaman 140 pada tafsiran ayat di atas: (ke atasnya ditanggung dari apa yang diungkapkan oleh Ibnu Umar رضي الله عنه dan Urwah Bin Al-Zubair dan Jemaah رضي الله عنه, yanag mana mereka keluar pada hari raya keluar pada hari raya ke musolla, dan mereka berzikir kepada Allah ﷻ. Berkata sebahagian mereka, adapun apa yang difirmankan oleh Allah taala lantas mereka bangun di atas kaki mereka dan berzikir. Yang mana apa yang dikehendaki dari perbuatan tersebut ialah untuk bertabarruk dengan salah satu jenis dari ayat.

Berkata Al-Allamah Al-Kattani ketika menghuraikan ayat di dalam kitab beliau iaitu Al-Tartib Al-Idariyyah pada jilid ke-2, halaman 143, telah menukilkan hadith bagi menerangkan ayat tersebut ialah gerakan ketka berzikir dengan maksud goyangan dan goncangan. Diriwayatkan dari Abu Nuaim dari Al-Fudhail Bin Iyadh berkata: Adapun sahabat-sahabat Rasulullah ﷺ apabila mereka berzikir kepada Allah ﷻ, mereka bergoyang seperti goyang pokok yang ditiup angin ke hadapan kemudian kembali ke belakang.

Allah ﷻ berfirman:

فَإِذَا قَضَيْتُمُ ٱلصَّلَوٰةَ فَٱذْكُرُوا۟ ٱللَّهَ قِيَٰمًا وَقُعُودًا وَعَلَىٰ جُنُوبِكُمْ ۚ فَإِذَا ٱطْمَأْنَنتُمْ فَأَقِيمُوا۟ ٱلصَّلَوٰةَ ۚ إِنَّ ٱلصَّلَوٰةَ كَانَتْ عَلَى ٱلْمُؤْمِنِينَ كِتَٰبًا مَّوْقُوتًا۝

Maka apabila kamu telah menyelesaikan shalat(mu), ingatlah Allah di waktu berdiri, di waktu duduk dan di waktu berbaring. Kemudian apabila kamu telah merasa aman, maka dirikanlah shalat itu (sebagaimana biasa). Sesungguhnya shalat itu adalah fardhu yang ditentukan waktunya atas orang-orang yang beriman. (QS An-Nisa’:103)

Berkata Imam Al-Qurtubie di dalam tafsirnya Al-Jami’ Li Ahkam Al-Quran pada jilid ke-4 halaman 310 dan 312: Zikrullah itu ada 3 keadaan, anak Adam tidak sunyi daripada 3 perkara tersebut pada kebiasaan keadaannya. Ianya termasuk dalam setiap waktunya. Dari makna inilah, perkataan Aisyah رضي الله عنه: “Rasulullah ﷺ mengingati Allah pada setiap keadaan baginda…” sampai dengan kata: “Orang yang mengingati Allah taala pada setiap keadaannya diberi ganjaran InsyaAllah”.

Rasulullah ﷺ bersabda: “Perbanyakkanlah zikrullah sehingga mereka mengatakan kamu gila.”

Daripada Saidatina Aisyah رضي الله عنه berkata: “Aku telah melihat Rasulullah ﷺ satu hari di pintu bilikku dan orang habsyah mereka itu bermain (menari) di dalam masjid.” (HR Bukhari & Muslim)

Daripada Saidatina Aisyah رضي الله عنه berkata: “Datang orang habsyah menari pada hari raya di dalam masjid, maka Nabi memanggil aku. Aku meletakkan kepalaku atas bahu Nabi dan memerhatikan kepada tarian mereka sehingga aku yang pergi dari melihat mereka.” (HR Muslim)

Daripada Saidatina Aisyah رضي الله عنه berkata: “Adapun Nabi ﷺ mengingati Allah ﷻ pada setiap keadaan baginda.”

Abu Nuaim meriwayatkan dari Fudhail Bin Iyadh

“Adapun sahabat-sahabat Rasulullah ﷺ, apabila mereka mengingati Allah ﷻ, mereka bergerak ke kanan dan ke kiri sepertimana bergeraknya pokok apabila ditiup angin kehadapan dan kebelakang.” (Al-Tartib Al-Idariyyah)

Abu Urakah

“Aku pernah solat bersama Saidina Ali رضي الله عنه solat subuh. Apabila di waktu pagi, mereka berzikir kepada Allah ﷻ dalam keadaan bergerak sepertimana pokok ditiup angin.” (Al-Bidayah wa Al-Nihayah)

Imam Ibnu Hajar

Ditanya kepada Al-Hafiz Ibnu Hajar tentang tarian orang-orang sufi, adakah padanya asal yang mana ada seseorang menari di hadapan Rasul ﷺ?

Jawabnya: Ya, Sesungguhnya Jaafar Bin Ai Tholib رضي الله عنه telah menari di hadapan Rasulullah ﷺ dan ketika itu Nabi bersabda kepadanya: Engkau menyerupai tubuh badanku dan akhlakku. Itu adalah ucapan yang baik dan baginda tidak mengingkari tindakan tersebut. Di dalam istilah mustolah hadith dipanggil ikrar. Dan Nabi ﷺ tidak senyap mengatakan haram ataupun makruh.

Bahkan beliau juga mengatakan harus menari ketika ditanya seorang yang hadir di dalam majlis beliau dengan jawabnya: Dibolehkan menari dengan dalil perlakuan orang habsyah menari di dalam masjid di hadapan Rasulullah ﷺ. Dan tarian mereka itu dengan wajd, menasyidkan syair adalah harus di hadapan Nabi ﷺ. (Imam Al-Suyuti, Kitab Al-Saif alQoti’. Syeikh Mahmoud Abi Al-Syamatt, Kitab Ilhamat Al-Ilahiyyat.)

Imam Khairuddin Al-Ramli

Ditanya kepada Al-Allamah Khairuddin tentang apa yang biasa dilakukan oleh orang-orang sufi di dalam majlis zikir mereka dengan menyaringkan suara di dalam masjid, melantunkan qasidah-qasidah dan selain itu dari perkara-perkara yang biasa mereka lakukan. Maka syeikh menjawab: Sesungguhnya semua perkara itu bergantung kepada niat masing-masing. (Kitab Haqiqat Al-Sufiyyah)

Imam Jalaluddin Al-Suyuti

Terdapat di dalam kitab Al-Hawi Lil Fatawa seperti berikut: Masalah: Terdapat jemaah sufi yang berkumpul di dalam majlis zikir, kemudian terdapat orang di dalam jemaah tersebut berdiri dan berzikir di dalam majlis, berterusanlah di dalam keadaan tersebut sehingga ada yang mendapat warid. Adakah pada orang tersebut boleh melakukan sama ada secara pilihan atau tidak? Adakah seorang yang melarang perkara tersebut?

Jawapan: Tidak dilarang ke atas orang itu terhadap perkara tersebut. Telah ditanya soalan yang sama kepada Syeikhul Islam Sirajuddin Al-Bulqini, maka beliau menjawab: Tidak dilarang ke atas orang itu terhadap perkara tersebut. Turut sama disoal perkara tersebut kepada Al-Allamah Burhanuddin Al-Anbasi, dan beliau menjawab seperti itu juga. Beliau juga menjawab sebahagian imam-imam mazhab hanafi, maliki semuanya telah menulis dengan masalah persoalan ini dengan bersetuju dan bukannya menyalahi. Aku berkata: bagaimana boleh mengingkari zikir dalam keadaan berdiri sedangkan berzikir dalam keadaan berdiri itu ada Allah ﷻ berfirman. (Al-Hawi Lil Fatawa)

Imam Al-Nawawi

Kitab Minhaj Al-Tholibin menyatakan: Tidak diharamkan tarian melainkan ianya terdapat melembutkan hati seperti yang dilakukan orang-orang yang beribadat.

Al-Ramli di dalam Nihayatul Muhtaj syarah kepada Minhaj: Tidak diharamkan dan tidak pula makruh, kerana ianya sekadar gerakan yang secara konsisten dan getaran seperti yang diikrarkan oleh Nabi ﷺ, tarian habsyah di dalam masjid Nabi pada hari raya. (Kitab Minhaj Al-Tholibin. Nihayatul Muhtaj syarah kepada Minhaj. Kitab Raudhotut Tholibin.)

Imam Al-Sanusi

Al-Imam menyatakan: Diambil secara mutawatir dari golongan sufi dahulu, kini, timur dan barat, yang mana mereka itu berhimpun mengingati Allah ﷻ, berdiri, manari dan tidak sampai kepada kami seorang pun dari ulama’ muktabar yang mengingkari mereka. Aku telah melihat di Fez di Zawiyah Siqqiliyyin satu jemaah yang mana mereka itu berzikir, menari dari solat asar pada hari jumaat sampai maghrib. Begitu juga cukup ramai ulama’ yang tidak mengingkari mereka sama sekali. Sampai juga kepada aku yang mana Tuan Guru kami iaitu Syeikh Al-Tawudi Bin Soudah menghadiri majlis mereka beberapa ketika. (Kitab Al-Futuhat Al-Ilahiyyah syarah kitab Al-Mabahis Al-Asliah)

Imam Al-Allamah Al-Kattani

Beliau telah menulis di dalam kitab beliau: berkata Qadi Iyadh: Padanya adalah sekuat-kuat dalil yang menyatakan harus menari, yang mana Nabi ﷺ mengikrarkan perbuatan mereka yang mana telah diambil daripada kitab-kitab sunan dan Al-Wansyirisi di dalam kitab Al-Mi’yar, dan beliau mengakuinya. Beliau juga berkata: Sesungguhnya tarian yang ditetapkan oleh golongan sufi bukanlah tujuan mereka ialah kelalaian, jauihilah mereka dari bertujuan dengan maksud kelalaian. Apa yang diingankan mereka ialah berhimpun untuk berzikir. (Kitab Al-Tartib Al-Idariyyah)

Imam Ibnu Abidin

Al-Imam menyatakan: Tiada pada kami perbahasan beserta dengan kejujuran terhadap tuan-tuan kami dari sufiyyah yang benar dari setiap perbuatan keji, maka telah ditanya imam Al-Thoifitaini Sayyiduna Junaid: Sesungguhnya ada kaum yang mereka itu mendapati wujd dan bergerak bergoyang-goyang? Beliau menjawab: Biarkan mereka bersama Allah ﷻ dan bergembira. (Kitab Majmuah Rasail Ibnu Abidin)

Artikel kiriman Syeikh Syahrul Rizal Sati & Pertubuhan Kebajikan Dan Dakwah Al-Husna untuk The Patriots.

RUJUKAN:
Risalah Dalil-dalil Gerakan Ketika Zikir.


Siapakah Dewa Khonshu Dalam Siri Moon Knight?

Pada bulan Mac yang lalu, pihak Marvel Studio melalui platform penstriman Disney+ telah menayangkan sebuah siri televisyen bertemakan adiwira yang bertajuk Moon Knight. Secara ringkasnya, siri TV Moon Knight merupakan sebuah siri yang diadaptasi dari sebuah siri komik Moon Knight yang juga merupakan sebahagian daripada keluaran pihak Marvel.

Siri TV ini memaparkan kisah berkenaan seorang lelaki lakonan Oscar Isaac yang memainkan watak Marc Spector dan Steven Grant yang mempunyai masalah kesihatan mental yang dikenali sebagai ‘dissociative identity disorder’ (DID). Ringkasnya, watak Marc Spector inilah yang menjadi satria purnama atau Moon Knight.

Penulis berpendapat, selain watak Moon Knight itu sendiri, watak lain yang wajar diberi tumpuan di dalam siri TV ini ialah watak Khonshu. Menurut penceritaan siri TV ini, Marc Spector ada membuat suatu perjanjian dengan dewa Khonshu untuk menjadi avatarnya. Sebelum itu, siapa itu Khonshu dan apa itu avatar? Ringkasnya begini, menurut narasi mitologi Mesir yang diceritakan di dalam siri TV ini, setelah umat manusia mengambil alih tugas sebagai pemerintah Mesir daripada para dewa.

Para dewa termasuklah Khonshu telah membuat keputusan untuk tidak lagi mencampuri urusan hal ehwal manusia dan menyerahkan tugas-tugas pemerintahan Mesir kepada manusia. Walaupun tidak mahu lagi mencampuri urusan manusia, namun para dewa telah bersepakat untuk mempertahan dan melindungi manusia daripada sebarang kuasa jahat dan kezaliman.

Oleh itu, para dewa telah memilih dan melantik beberapa orang dari kalangan manusia untuk berkhidmat kepada mereka. Manusia-manusia yang terpilih inilah yang dipanggil sebagai avatar. Avatar-avatar ini akan bertindak sebagai mata-mata para dewa di muka bumi. Kembali semula kepada Marc, disebabkan perjanjian yang telah dibuat antara dia dengan Khonshu, Marc telah memperoleh sebahagian daripada kuasa Khonshu lantas membolehkan dia menjadi Moon Knight.

Namun siapakah Khonshu di dalam dunia sebenar? Apakah Khonshu benar-benar wujud di dalam mitologi masyarakat Mesir Purba? Jawapan ringkasnya, ya. Jikalau para pembaca ingin mengenali entiti misteri ini dengan lebih dekat, penulis menjemput para pembaca sekalian untuk sama-sama membaca artikel ini dan menelusuri kisah dan sejarah yang tersirat tentang dewa Bulan ini.

Khonshu sebagai pengembara malam sembahan masyarakat Mesir Purba

Menurut kepercayaan masyarakat Mesir purba, dewa Khonshu yang turut dikenali dengan beberapa ejaan lain seperti Chonsu, Khensu, dan Khons merupakan dewa yang mempunyai kaitan dengan bulan. Nama Khonshu dipercayai membawa maksud ‘Pengembara’. Gelaran ‘pengembara’ ini diberikan oleh kerana mitologi masyarakat Mesir purba yang mempercayai bahawa Dewa Khonshu sering mengembara bebas di langit malam di bawah sinar purnama.

Dewa Khonshu lazimnya akan digambarkan sebagai mumia seorang lelaki yang memegang tongkat kebesaran selain juga memaparkan simbol-simbol kebesaran yang lain. Selain itu, Khonshu juga digambarkan dalam bentuk babun. Walau apapun, antara perkara yang membuatkan dewa Khonshu unik daripada dewa-dewa yang lain adalah dia sering digambarkan dengan memakai mahkota yang terletak padanya sebilah bulan sabit berada di atas bulan penuh. Mahkota ini merupakan simbolik kepada dirinya sebagai dewa bulan.

Secara umumnya, menurut mitologi masyarkat Mesir Purba, Dewa Khonshu merupakan pembantu kepada dewa Thoth ketika menjalankan tugas-tugas berkaitan dengan masa. Disamping itu, masyarakat Mesir purba juga mempercayai bahawa dewa Khonshu merupakan anak kepada pasangan dewan Amun dan dewa Mut.

Lantas, dewa Khonshu bersama dengan ibu bapanya menjadi keluarga dewa yang seterusnya menjadi sembahan masyarakat Thebes di bahagian Selatan Mesir. Namun, terdapat perbezaan mengenai asal usul Khonshu di kawasan yang lain, contohnya di Kom Ombo, masyarakat disana mempercayai bahawa dewa Khonshu merupakan anak kepada dewa Sobek dan dewa Mut.

Ketika era terakhir kerajaan baru sekitar 1110 SM, iaitu ketika zaman pemerintahan para firaun Ramesses (Ramesside Period), sebuah kuil yang ditujukan khas buat dewa Khonshu telah dibangunkan di kompleks kuil di Karnak. Kuil dewa Khonshu ini dibina berdekatan dengan kuil dewa Amun.

Dewa Khonshu di dalam teks-teks Mesir purba

Jika diperhatikan teks-teks keagaaman Mesir purba pada peringkat yang terawal, kita akan mendapati bahawa, dewa Khonshu digambarkan sebagai seorang dewa yang dahagakan darah. Perkara ini dapat dibuktikan melalui penemuan sebuah rangkap daripada teks pemujaan yang dapat ditemui tertulis pada teks piramid. Teks Piramid atau secara masyhurnya dikenali sebagai ‘Pyramid Texts’ merupakan kumpulan teks pengebumian Mesir Purba yang tertua pernah dijumpai setakat ini, teks ini dipercayai berasal dari zaman Kerajaan Lama. Menurut Faulkner, teks piramid mengandungi sebahagian besar maklumat berkenaan kepercayaan serta mitologi masyarakat Mesir Purba pada peringkat awal.

Di dalam teks piramid ini, antara bahagian yang menarik untuk dikaji adalah  bahagian ‘cannibal hymm’. Hal ini demikian kerana, di dalam bahagian ini, terdapat sebuah rangkap yang menyebutkan tentang dewa Khonshu yang berbunyi:

“Khonshu yang membunuh para dewa, mencekik mereka untuk raja (firaun), dan mengeluarkan segala yang terkandung dari tubuh para dewa untuk raja”

Firaun yang dimaksudkan di dalam rangkap ini dipercayai merujuk kepada Firaun Unas. Menerusi rangkap ini, Khonshu digambarkan sebagai dewa yang sedang membantu seorang firaun yang telahpun mati. Khonshu membantu firaun itu dengan membunuh dan memakan dewa-dewa yang lemah. Hal ini kononnya supaya firaun yang telah mati itu dapat menyerap kuasa para dewa yang telah ditewaskan oleh Khonshu itu. Walaupun dewa Khonshu sering disebut-sebut pada teks-teks terawal seperti di dalam teks piramid tadi. Namun, dewa Khonshu tidaklah menjadi dewa yang terkenal sehinggalah era kerajaan baru.

Satu lagi perkara yang menarik mengenai dewa Khonshu adalah dia juga dianggap sebagai dewa yang dipercayai mempunyai kebolehan untuk menyembuhkan penyakit. Jika diperhatikan, sifat penyembuh ini sama sekali amat bertentangan dengan gambaran terawal yang dinukilkan di dalam rangkap ‘Cannibal hymm’, yang lebih cenderung menggambarkan Khonshu sebagai dewa yang ganas serta dahagakan darah.

Berkenaan sifat dewa Khonshu yang dianggap sebagai dewa penyembuh, hal ini telah dibuktikan dengan sebuah penemuan sebuah artifak yang ditemui di kuil Konshu. Artifak ini dikenali dengan nama Stela Bentresh. Stela ini diberikan nama ‘Stela Bentresh” oleh kerana stela ini mengandungi sebuah kisah berkenaan seorang puteri yang bernama Bentresh.

Kisahnya bermula apabila seorang penguasa dari wilayah Bekhten mengutuskan sebuah rombongan ke Mesir bagi meminta bantuan daripada Firaun Ramesses II supaya dihantarkan beberapa pakar perubatan dari Mesir untuk mengubati penyakit yang sedang melanda puterinya, Bentresh. Firaun Ramesses II lalu bersetuju untuk menghantar beberapa orang cerdik pandai dari istananya untuk berangkat ke Bekhten bagi merawat penyakit Puteri Bentresh itu.

Malangnya, ketika utusan pakar-pakar perubatan Firaun Ramesses II tiba di Bekhten untuk mengubati puteri Bentresh, mereka mendapati bahawa penyakit yang dialami oleh puteri itu terlalu sukar untuk mereka pulihkan. Melihatkan keadaan yang agak tidak bernasib baik ini, penguasa Bekhten pun masih tidak berputus asa dalam usaha mencari penawar bagi mengubati puterinya itu. Perlu diketahui bahawa populariti dewa Khonshu sebagai dewa yang mampu menyembuhkan penyakit begitu meluas ketika zaman ini sehinggakan kisahnya juga tersebar ke Bekhten.

Disebabkan kegagalan pakar perubatan Firaun untuk merawat puteri Bentresh, penguasa Bekhten bertindak menghantar pula rombongan kedua ke Mesir bagi menghadap Firaun Ramesses II untuk meminta bantuan yang agak berlainan dan unik dari sebelum ini. Hal ini demikian kerana, daripada meminta dihantarkan pakar perubatan untuk merawat penyakit puterinya, penguasa Bekhten telah meminta agar dihantarkan dewa Khonshu untuk datang ke Bekhten bagi merawat penyakit puterinya. Firaun Ramesses II bersetuju untuk menghantarkan dewa Khonshu ke Bekhten.

Selepas perjalanan yang mengambil masa kira-kira 17 bulan antara Mesir ke Bekhten, maka tibalah dewa Khonshu ke Bekhten. Ketibaan dewa Khonshu ke Bekhten disambut oleh penguasa serta para pembesar Bekhten. Sejurus selepas itu, dewa Khonshu lantas bertemu puteri Bentresh bagi merawat penyakit yang dialaminya itu. Semasa bertemu dengan puteri Bentresh, dewa Khonshu mendapati bahawa puteri itu sedang dirasuk oleh roh jahat.

Namun dengan kekuasaan yang ada pada dirinya, Khonshu dengan mudahnya berjaya menghalau roh jahat itu keluar daripada tubuh puteri Bentresh lantas menyembuhkan penyakitnya. Melihatkan kekuasaan yang ada pada diri dewa Khonshu yang telah berjaya mengubati puterinya itu, penguasa Bekhten bercadang untuk meminta agar dewa Khonshu menetap di Bekhten. Namun cadangan tersebut tidak kesampaian. Dewa Khonshu kemudiannya kembali semula ke kuilnya di Thebes. Disebabkan kisah mitos ini, populariti dewa Khonshu sebagai dewa penyembuh semakin masyhur di kalangan masyarakat Mesir Purba.

Kepercayaan berkenaan kuasa kesembuhan yang ada pada dewa Khonshu ini juga dikatakan masih lagi bertahan sehingga era-era terakhir tamadun Mesir Purba. Hal ini dikatakan demikian kerana, sebaik sahaja Firaun Ptolemy VI sembu daripada sebuah penyakit misteri, baginda terus mendakwa bahawa penyakit misteri yang membelenggu dirinya sebelum ini telah disembuhkan oleh tidak lain tidak bukan oleh dewa Khonshu. Disebabkan dakwaan yang dibuat oleh Firaun Ptolemy VI ini, baginda terus memberikan gelaran kepada dirinya yang berbunyi:

“Kekasih Khonshu, yang melindungi baginda (Ptolemy VI) dan penghalau roh jahat”

Selain dikaitkan dengan kuasa penyembuhan, dewa Khonshu juga dikaitkan dengan kebolehan yang lain seperti mempunyai kuasa untuk mengurniakan kesuburan. Demikianlah sedikit sebanyak kisah mengenai dewa Khonshu menurut mitologi Mesir Purba.

RUJUKAN:

Malek, Jaromir (2003). “The Old Kingdom (c.2160-2055 BC)”. In Shaw, Ian (ed.). The Oxford History of Ancient Egypt. Oxford University Press

Faulkner, R. O. (1924). The “Cannibal Hymn” from the Pyramid Texts. The Journal of Egyptian Archaeology, 10(2), 97–103. https://doi.org/10.2307/3854235

Morschauser, S. N. (1988). USING HISTORY: REFLECTIONS ON THE BENTRESH STELA. Studien Zur Altägyptischen Kultur, 15, 203–223. http://www.jstor.org/stable/44324587

Wallis, B. E. A. (1904). The gods of the Egyptians. Methuen & Co.


Adruja: Srikandi Pemenggal Kepala Raja Agung Siam

Siapa bilang bahawa gadis Melayu ialah gadis yang lemah dan menurut perintah sahaja? Nah, ini ada sebuah kisah yang bakal membuka mata kalian, tentang satu susuk tubuh yang harus dibanggakan oleh kita seluruh umat Melayu. Adruja Wijayamala Singa namanya, bangsanya Melayu, agamanya Islam. Sematkan dalam kepala kalian.

Adruja itu sendiri adalah sebutan yang dipendekkan daripada perkataan “aadhi raja” yang membawa maksud raja yang besar, mulia, tinggi darjat, yang utama, terbaik malah membawa maksud pemuka pasukan perang. Wijayamala pula membawa maksud bunga seroja sakti yang berdasarkan mitologi konon mampu menghidupkan orang yang sudah mati. Singa pula sudah tentu kita semua tahu mengenai raja haiwan ini. Berani, gagah dan perkasa.

Seperti namanya, Adruja membuktikan bahawa dia adalah seorang raja mulia yang sangat sakti dalam mempertahankan negara, bangsa dan agama dan dalam masa yang sama seberani, segagah dan sehebat sang singa. Ini kisah bagaimana anak kepada Sultan Muhammad atau Raja Sang Tawal yang memerintah sebuah kerajaan bernama Melayu bernama Malayur yang terletak di kawasan sekitar Segenting Kra, keturunan Maharaja Srivijaya daripada dinasti Mauli iaitu Srimat Trailokyaraja Maulibhusana Warmadewa.

Seperti nenek moyangnya, Adruja bakal memahat sejarah sebagai seorang pembela yang terhebat dalam sejarah Melayu itu sendiri. Ini kisah perseteruan antara Adruja dan juga Rama Khamhaeng, seorang raja  kejam lagi zalim dari bumi Thailand yang tidak habis-habis cuba melanggar semenanjung Tanah Melayu sebelum dia menemui lawannya yang paling setanding!

Gadis ini dilahirkan pada zaman Kerajaan Sukothai yang acap kali menyerang Malayur. Pada usia yang kecil lagi, Adruja menunjukkan bahawa beliau bakal seorang srikandi yang hebat. Menunggang kuda dan memanah serta aktiviti lasak lain seperti bermain senjata seperti kelewang sudah mengalir dalam setiap saraf darahnya. Tetapi jangan risau, sisi keindahan seorang hawa masih lagi tertanam disebalik peribadi seorang panglima yang dimilikinya. Kononnya, Adruja amat menyukai wangian kayu cendana yang telah dicampurkan ke dalam minyak wangi yang diperbuat daripada bunga melur.

Namun demikian, Adrujha dikatakan bujang sehingga akhir hayatnya. Ini mungkin berikutan tentang cabarannya kepada sesiapa sahaja yang mahu memperistierikannya, harus menewaskan dirinya dalam pertarungan satu lawan satu. Sehingga kini, kita boleh beranggapan bahawa oleh kerana Adruja sendiri tidak mempunyai suami, mungkin tidak ada mana-mana lelaki yang mampu mengalahkannya dalam pertempuran satu lawan satu sepanjang usianya.

Apabila usianya meningkat belasan tahun, maka Adruja dikatakan sering mengikuti ayahnya ke medan perang. Adruja selalu diberi amanah untuk membawa panji kibaran Malayur dalam peperangan melawan Sukothai. Selain itu, Adruja juga beperanan memberi rawatan kepada tentera-tentera ayahandanya yang tercedera dalam medan perang.

Terdedah tentang perang sejak usia remaja, meskipun bergelar seorang wanita, Adruja mula membuka mata betapa negaranya sedang di ambang kemusnahan. Perunduran demi perunduran yang berpunca daripada ketidakmampuan melawan serangan Sukothai membuatkan dia bertekad untuk menubuhkan pasukan khasnya sendiri demi melawan Sukothai yang terdiri daripada kaum wanita. Kerana sayangkan anakandanya, maka Sang Tawal terpaksa memperkenankan permintaan Adruja.

Pada asalnya, Adrujha menghampiri anak dara yang belum kahwin, namun semuanya ditolak. Maka datangnya pula pada para janda muda yang telah kematian suami mereka di medan perang akibat berperang dengan Sukothai. Maka bersetujulah mereka untuk menyertai pasukan yang ditubuhkan oleh Adruja.

Selepas merasakan bahawa latihan yang dijalankan ke atas pasukan itu cukup untuk membolehkan mereka turun berperang, maka Adruja pun menghadap Raja Sang Tawal yang ketika itu sedang sibuk bermesyuarat dengan panglima-panglima perang. Lantas ketika itu, Raja Sang Tawal diajak bersama para panglima perangnya ke tingkap istana, untuk memperkenalkan para ahli pasukannya.

Namun oleh kerana pasukan itu dianggotai oleh kaum wanita, maka ada panglima yang memperkecilkan kemampuan mereka. Ini memaksa Adruja sendiri naik amuk lalu menarik salah seorang daripada kumpulan panglima itu menghadap tingkap, lalu Adruja memberikan arahan kepada salah seorang anak buahnya dari bawah istana supaya memanah panglima tersebut. Anak panah itu dikatakan hanya beberapa inci sahaja daripada memamah wajah panglima membuatkannya seluruh isi bilik itu tergamam. Apa yang dilakukan oleh Adrujha membuatkan para panglimanya terpaksa akur.

Dugaan pertama yang melanda pasukan janda yang dinamakan sebagai Sriwijayamala itu ialah serangan ke atas salah satu daripada kampung di bawah Mayaur sendiri. Ini memaksa Adruja mengerahkan pasukan Sriwijayamala terus bersama Adruja, menggempur sendiri pasukan pembuat kacau itu. Berkat kepimpinan Adruja, akhirnya pasukan tersebut berjaya menang ke atas pasukan pembuat kacau dari Sukothai itu. Khabar kemenangan Adruja mula masyur ke seluruh Malayur dan sampai ke telinga Raja Sang Tawal.

Ram Khamhaeng pula terbakar mendengarkan khabar bahawa tiada seorang pun tentera Sukothai yang terselemat selepas dikalahkan oleh kaum wanita. Dendamnya semakin membara lalu dikerahkan tentera untuk melanggar Malayur buat kali kedua.

Asalnya, Sang Tawal tidak membenarkan Adruja dan pasukannya untuk turut sekali dalam peperangan. Namun, legenda mengatakan tentang kemunculan seorang lelaki tua yang menggalakkan Adruja menyelinap keluar dari kota. Dihadiahkan kepada Adruja sebuah tasbih untuk dipakai ketika turun ke dalam medan perang.

Di medan perang, segala pasukan bergajah Siam Sukhothai sedang meredah dan merempuh apa sahaja di hadapan mereka. Orang dan kuda habis dibelit dengan belalai, dipijak dengan kaki atau dirodok oleh gading gajah. Adruja sendiri menjumpai Rama Khamhaeng yang sedang berada di atas sebuah gajah. Raja agung Siam itu berjaya dijatuhkan dari atas gajahnya lalu kepalanya ditebas oleh pasukan Adruja. Ketika itu, pasukan Siam tergamam melihatkan apa yang sudah berlaku pada raja mereka lalu membuatkan mereka menyerah kalah mereka dalam peperangan.

Peristiwa hebat ini berlaku ketika 1317 Masihi.

Dipendekkan cerita, serangan bertali arus dari pewaris Rama Khamhaeng, iaitu Loethai, maka jatuhlah Malayur dan Raja Sang Tawal pun berundur sehingga ke Sanjura inilah, Raja Sang Tawal telah mengarahkan supaya dibina sebuah kota untuk dijadikan sebagai pusat pemerintahan yang baharu pemerintahan beliau.

Raja Sang Tawal juga telah menganugerahkan sebuah negeri kepada Adruja sebagai mengenang jasa puteri kesayangannya itu yang telah berperang demi tanah air serta menebas kepala Raja Rama Khamhaeng. Negeri tersebut diberi nama Serendah (Seri Indah) Sekebun Bunga atau nama lainnya, Kisaran Payung. Beliau digelar Cik Siti Wan Kembang. Lama-kelamaan, gelaran tersebut telah menjadi satu gelaran rasmi bagi semua raja perempuan yang memerintah negeri tersebut. Hari ini, kita semua mengenali Adruja Wijayamala Singa sebagai Cik Siti Wan Kembang yang pertama yang memerintah bumi Kelantan.

Negeri yang diperintah oleh Adruja menjadi semakin maju sehingga ia dikunjungi oleh seorang pengembara Islam yang terkenal dalam sejarah iaitu Ibnu Battuta. Beliau telah singgah di Kuala Krai pada 1345 Masihi dan ketika itu, dan telah menghadap seorang raja perempuan yang beragama Islam merujuk kepada Adruja. Kejelitaan yang dimiliki oleh Adruja disamakan dengan kejelitaan puteri Turki dan baginda sendiri bertutur dalam Bahasa Turki ketika bercakap dengan Ibnu Battuta.

Bahkan, kaum perempuan di kerajaan yang diperintah oleh Adruja dikatakan sangat gagah, cekap menunggang kuda dan mampu memanah seperti seorang lelaki taranya. Saudari kandung Adruja iaitu Puteri Chandana dikahwinkan dengan pemerintah kerajaan Samudera-Pasai iaitu Sultan Malikul Zahir I.

Namun demikian, Adruja dikatakan membujang sehingga akhir hayatnya. Ada cerita menarik mengenai hayat bujangnya. Keunggulannya dalam peperangan pada tarikh 1317 Masihi telah tersebar ke seluruh alam Melayu. Maka berduyun-duyun putera raja cuba melamar baginda. Lagi-lagi kejelitaan yang dimilikinya merupakan sebuah pakej bonus. Namun semuanya diberi syarat bahawa dia hanya akan berkahwin dengan putera raja yang mampu mengalahkannya dalam pertempuran. Tiada siapa yang berani berbuat demikian kerana kegerunan akan kehebatan dan kegagahannya.

Namun sampai satu detik dalam hidupnya, baginda merasakan perlunya seorang teman. Baginda telah meminta Pateh Jina, seorang pembesar kerajaan ayahandanya yang mahir melukis untuk mengembara ke serata alam Melayu untuk melukis potret putera-putera raja seluruh alam Melayu. Bertahun lamanya Pateh Jina mejelajah kerajaan-kerajaan sekitar alam Melayu dan beliau telah berjaya melukis 99 potret putera raja, akhir sekali beliau berangkat ke Samudra dan melukis potret putera raja yang ke-100.

Putera tersebut bernama Raja Muda Abdul Jalil, putera kepada Al Mulikuz Zahir II dari Samudera Pasai berpangkat dua pupu baginda. Adruja telah jatuh hati sekilas menatap potret Raja Muda Abdul Jalil. Asalnya mereka berdua bakal berkahwin namun jodoh tidak kesampaian apabila ada urusan peperangan dengan kerajaan lain yang harus diuruskannya.  Maka tersebutlah seterusnya dalam sejarah betapa srikandi teragung dalam sejarah Melayu tidak berkahwin sehingga akhir hayatnya.

Sesungguhnya semangat perjuangan Adruja Wijayamala Singa adalah patut dikenang oleh kita semua. Baginda tidak pernah gentar dalam mempertahankan agama, bangsa dan tanah air. Biar bergadai nyawa sekalipun, baginda tidak sanggup melihat anak bangsa baginda dijajah oleh bangsa asing. Kita semua haruslah mempunyai semangat itu dalam diri kita. Biar putih tulang, jangan putih mata!

RUJUKAN:

Nisriwani Yahaya & Syed Zulflida. (2003). 101 Puteri Dunia Melayu: Sejarah Dan Legenda. Jabatan Muzium Malaysia.

Abdul Halim Bashah. (1993). Wali Songo Dengan Perkembangan Islam Di Nusantara: Satu Kajian. Al-Kafilah Enterprise

Wan Salleh Wan Ibrahim & Nik Hassan Shuhaimi Nik Abdul Rahman. (2011). Malay- Islamic Historiography Behind Kelantan’s Kampung Laut Mosque Construction. World Congress For Islam History And Civilization: Islamic Art.


Apa Sebenarnya Yang Berlaku Di Sudan?

Apa yang berlaku kat Sudan adalah pergelutan kuasa pasca revolusi (post-revolution power struggle) yang klasik.

Nak menganalisis dan memahami fenomena politik secara saintifik, kena lihat kepada hubungan kuasa (power relationship) antara petindak-petindak politik (political actors).

Kuasa adalah benda paling penting dalam memahami politik, sebab politik itu sendiri menurut definisi akademik adalah “pengagihan dan penggunaan kuasa dalam ruang awam”
(distribution and exercise of power in public sphere).

Itu membezakan sains politik daripada sembang kedai kopi atau cerita Mastika. Atau orang Kantonis panggil “tiup air” (吹水).

OK, balik kepada Sudan. Nak faham apa yang berlaku kat Sudan, kena faham dulu garis masa kejadian (timeline of events).

Pada Disember 2018, rakyat Sudan melancarkan “Revolusi Sudan”, memprotes pemerintahan diktator Omar al-Bashir sejak 1989.

Melihat pada keadaan al-Bashir yang semakin terhimpit, tentera yang menjadi tunjang belakang rejim Al-Bashir menggulingkan tuan mereka pada April 2019, demi melindungi diri. Al-Bashir dikurung. Tentera di bawah kepimpinan Abdel Fattah al-Burhan menubuhkan junta (kerajaan tentera).

Mula-mula rakyat sorak al-Bashir dijatuhkan, tapi pada masa yang sama mahu demokrasi, bukan pemerintahan junta. Maka protes diteruskan. Tentera berkasar dengan protester, sehingga berlaku pembantaian di Khartoum (ibu negara Sudan) pada 3 Jun 2019 yang mengejutkan dunia.

Atas desakan dan tekanan antarabangsa, tentera (bawah nama Transitional Military Council / TMC) setuju untuk berkongsi kuasa dengan golongan pro-demokrasi (Forces of Freedom and Change / FFC) menubuhkan kerajaan peralihan bersama sehingga 2022.

Dalam tempoh peralihan ini kerajaan TMC-FFC akan buat perlembagaan baharu dan sebagainya. Lepas tamat tempoh peralihan, PRU akan diadakan dan tentera janji akan serah balik kuasa kepada rakyat.

FFC menamakan Abdalla Hamdok, seorang teknokrat yang bukan dari latar belakang tentera sebagai PM. Tapi al-Burhan (tentera) masih kekal sebagai ketua negara.

Tempoh peralihannya lama (39 bulan) sebab negara konon sudah rosak di bawah pemerintahan al-Bashir. Perlu masa perbaiki katanya. Kerajaan Hamdok nak siasat segala salah laku rejim al-Bashir, sita sini sana. Sampai Petronas pun terpalit sebab Petronas memasuki Sudan pada zaman al-Bashir.

Jadi kudeta kali ini berlaku mungkin disebabkan (1) pro-demokrasi gelojoh nak reform sana sini, sampai menyentuh kepentingan tentera yang merupakan orang lama (macam Mesir zaman Morsi), atau (2) ia adalah taktik tentera untuk melambat-lambatkan penyerahan kuasa, macam di Myanmar. Atau dua-dua.

Benda yang sama pun pernah berlaku selepas Revolusi Siam 1932.

Mula-mula revolusi digerakkan oleh tentera dan orang awam yang tak puas hati dengan pemerintahan raja berkuasa penuh, mahu dirikan kerajaan raja berperlembagaan yang demokratik. Tapi selepas revolusi, tentera dan orang awam bergaduh pasal pengagihan kuasa. Pemimpin orang awam ditendang. Sampai hari ini, Thailand masih gagal capai matlamat asal Revolusi Siam.

Revolusi Perancis 1789-1799 pun sama. Revolusi digerakkan oleh pakatan intelektual liberal, leftist radikal, konservatif yang mahu raja berperlembagaan, dan golongan reactionary. Disebabkan masing-masing ada matlamat berbeza, maka jadi saling cantas-mencantas macam Squid Game. Napoleon Bonaparte yang ada kuasa tentera menang game, dan isytiharkan diri sebagai maharaja. Jatuhkan raja, dapat maharaja.

Taiwan pula berjaya beralih ke demokrasi penuh pada 1990an sebab sejak zaman pemerintahan diktator keluarga Chiang (1949-1988) lagi Presiden Chiang Ching-kuo dah “dismantle” kuasa tentera dalam kerajaan. Jadi apabila pengganti Chiang, Lee Teng-hui memperkenalkan demokrasi, dia tak berdepan dengan halangan tentera.

Masalah dengan golongan pro-demokrasi Dunia Ketiga, mereka selalu bergantung kepada orang lama untuk “smash the old order”. Walaupun old order berjaya dimansuhkan, “new order” tidak dapat didirikan sepenuhnya.

Tanpa order, maka jadilah “chaos”. Dan bagi ramai petindak politik lama, “chaos” adalah peluang yang dinanti-nantikan oleh mereka.

Sebab itu pasca-revolusi selalu lebih teruk daripada pra-revolusi, sehingga jumpa jalan untuk mewujudkan “order”, yang sebenarnya tak jauh beza dengan order pra-revolusi.

Boleh baca Polituk Untuk Pemula di mana dalam Bab 24 (Rampasan Kuasa) aku mengupas tentang kedinamikan antara revolusi dan kudeta.